url: =2014-03-16 ~ TBC-Y\nHONG PAI BAIH DING!\nPosted on Saturday, March 22, 2014by Siam Kim\nKong pai baih taktak ding hi.–Mangmuhna 22:20\nKingah baih ding!” cih kammal pen kimawlna le a lawp-huai hunte, vanzatte a kigen ciang kizang zawdeuh hi. A gennopna in lam-etna piak ding, leh bang hong piang ding cih genkholhnate kha khat bang a kisap ciangin a kigen theizel kammal zong hi.\nAhi zongin Mangmuhna laibu i sim tak ciangin “Kingah baih ding” cih kammal tawh a kibang “Hong paibaih ding” cih i mu-a, i diipkua hi. “Nikhat ni ciang, hun sawt pian khit ciangin Jesuh hong pai ding” cih hilo-a, “tua thute hong piang baih mahmah ding (1:1), leh “a hun hong nai mahmah ta hi” (tg. 3) cih bangin kipulaak hi. Atawpna lam bangah Topa in, “Kong pai baih ding hi” (Mang. 22:7,12,20) ci-in thumvei sitset gen hi. Tua kammal pen ei’ tel theih bangin a khiakik ding hileng, “Hong pai mengmeng ning,” “Hong manlang ning” leh “Kong pai laitak hi” ci-in khiatna nei tek ding hi.\nTuma kum 2000 laipekin bang hang hibang kammal na kizang hiam? “Baih ding” cih akhiatna in hun tawh a kisailo maw leh?\nTopa hong paikik ding hun le ni na ngaihsutsut sangin, Ama’ kamciamnate hong tangtung ding cihte i lungsung ah lungngaih zawk ding ahi hi. Eite Ama-a ding a nungta dingte i hi-a, “Hong honpa Jesuh Khris hong paikik ding a lam-ente i hihi” (Titus 2:13). – David MacCasland\nA lamdang tangthu i pua,\nLungdam huai thu gen ding,\nTopa’ kammalte puakin,\nJesuh hong pai baiih ding! – Peterson\nJesuh, tuni hong pai ding bangin nungta in.\nPosted on Friday, March 21, 2014by Siam Kim\n“Ahoih acitak nasempa aw” –– Matthew 25:23\nVivian le Don-te pen a kiteenzawh uh kum 70 bang hita hi. Tunai-in Vivian pen pheiguh natna thuak ahih manin zawngkhal pianta hi. Tua ahih manin Pawlpi sung nasepnate ah Don le Vivian hunbit-in kihelzo nawnlo uha thanem kisa mahmah ta uh hi.\nAhi zongin Vivian le Don-te Topa’ nasepna ah kihel lai veve uh hi: amau pen thungen-in mapang uh hi. A Pawlpi uh ah a pumpi-in a va kihel theih nawnloh uh hangin, Pasian’ nasepna dingin a nunglam kiu khat-ah ahih theihzah-un mapang veve uh hi.\nMatthai 25 sunga i muh talen tawh kisai, Pasian’ hong piak letsongte zatkhiatna ngaihsun pha ciat ni. Eite in Pasian’ hong piak siamna le hih theihnate siitlo-in, i neih zahzah lei-ah phumlo-in, zangkhia lo-in om kei ni.\nI thahat lai teng bek Pasian in hong zang ding ci-in kingaihsun tuan kei in. I khangno lai le uhaam khit, i cinat laitak i zawngkhal laitak nangawn hong zang nuam hi. Vivian le Don-te in thungetna tawh mapang lai uh hi. Amau mah bangin eite in zong i hih theihna tek tawh hong honpa i pahtawi thei hi – “ei’ siamna bangbang” (tg. 15) tawh a kilawm Topa’ nasem ciat ni. – Dave Branon\nTopa, kei-a ding na tampi nong sepsak khin hi.\nNa na kong sepsak theih nadingin hong hilh in –\nNong piaksa siamna tawh ka hih theihzah-un\nhong ki-ap ung. Ka nuntakna uh nang minthan nading\na nungta biakpiakna hong hisak in.\nTopa’n na kiphal nakleh – kum kiciangtan lo-in hong zang nuam hi.\nPosted on Thursday, March 20, 2014by Siam Kim\nTua milimte pen ngun le kham tawh kibawl hi-a, mihingte’ bawlsa ahi hi.––Late 115:4\nLaigelh le thugen siam Martin Lindstrom in cellphone-te pen aneite adingin lawmhoih khat suak khinta hi, ci hi. Lindstrom in a thu cingtakin a kantelsa ahi hi. Atawi mi peuhmah in ama’ phone a gin’ ciangin, a simal samalte hong tho-in a itna le lungnopnate hong kahto han-han hi. Lindstrom in, “Tua bang hun laitak pen a ngaih penpen lawm numei, pasal, ahih keileh nulepa tawh kimu bangin kituat uh hi” ci-in gen hi.\nLeitung ah na tampite i hunpia-in i lunglut kha thei mahmah hi. Tua bang hun ciang koi-ah lungtu pen ihiam, cih i kidot ding hoih hi. Joshua in a mipihte kiangah Pasian khat bek biak dingin na to hi (Josh. 24:14). Tua in a kiim apaam aa om gamte’ biak milimte biakloh ding thuhilhna hi. Hih milimte pen mite’ bawlsa hi-a sik tawh kibawl hi (Late 115:4). Tuate pen vanglian Topa tawh teh leng, bangmahlo ahi hi. Tua ahih manin Pasian in a mite ama’ bitna sung bekah bukna a ngah ding hanthawn hi (Thukhente 10:13-16). Jesuh in tua thu mah na genkik a: “Na Topa Pasian, na lungsim khempeuh, na nuntakna khempeuh, le na pilna khempeuh tawh it in” (Matt. 22:37).\nEite hong huh, hong dal pen Topa bek ahi hi (Late 115:9). I biakna khempeuh amah bek pia ni. – Marvin Williams\nTunai sawnga na sep khempeuh ngaihsun kik dih in? Pasian sangin na thupitsak zawk van le nate a omkha hiam?\nPasian pen i deih masak pen hisak den ni.\nPosted on Wednesday, March 19, 2014by Siam Kim\nMawhnei mi khat Pasian kiangah hong kihei kik ciangin vantung mite nuam mahmah uh hi.–Luka 15:10\nJoann pen Khristian innkuan panin khangkhia hi. College a kah tak ciangin, a upna peengin Pasian’ thu kin nawnlo hi. Buaih a lak khit ciangin, gam tampi ah khualzin a, lungnop nadingin zin kawikawi napi lungkim zo tuanlo hi. Haksatna a phutkhak ciangin Pasian in amah a sam ahihna kitel kik a, Pasian hong lunggulh kik hi.\nGermany panin Joann in US aa om a nulepate hopih-a, “Kei’n ka nuntakna Khris tungah piata ing, amah’n ka nuntakna hong kheel hi! Hong lungkhamsak ka hih manin ka lung nuamlo hi” ci hi. Tua thu a zak ciangin a nulepa in a sanggamte teng kaikhawm hi. Tua thu lamdang amau tungah a gennuam lua ahi hi. “Na sanggamnu in Jesuh Khris hong sangta hi!” ci-in khitui mualtuangin gen hi.\nLuka 15 sunga dangka mansuahnu in a muhkik ciangin a veeng le paamte tungah gen-in amah tawh a lungdam khawm dingin zawn hi (tg. 9). Jesuh in hih taangthu, tuu mang, tapa taimang taangthute a gen ciangin biakna thu hahkat a kisa mite tungah leitung ah a mangthangte zong dingin hong pai ahihna pulaak nuam aa, a gen ahi hi. Pasian hong piak gupkhiatna i saan tak ciangin, leitung le vantung ah lungdamna omkhawm hi. Jesuh in “Mawhnei mi khat a kisik tak ciangin Pasian’ mi siangthote zong lungdam uh hi” (tg. 10) ci hi. Jesuh, eite omna mun dong hong pai-a, eite in i saan theih tak ciangin vantung ah lungdamna kibehlap ding ahihna i tel hi! – Anne Cetas\nKa va gammang mualtung khua dam lak-ah,\nInn pan gamlapi ka pialkhin;\nTu’n hong la in, hong ciahpih’n Na inn ah\nHong Honpa hong pai in. – Crosby\nEite kisik-in i om ciang, vantung mite lungdam uh hi.\nPosted on Tuesday, March 18, 2014by Siam Kim\n2 Korin 2:12-17\nEite pen tatkhiatsa mite tung le mawhnei mite-a dingin Khris’ namtui na a phuangkhia Pasian’ mite i hi hi.––2 Kor. 2:15\nGimnam pawl khatte pen kimangngilh theilo hi. Ka lawmpa’n zong a zat ngei cream hong bei kuanta ahihlam hong lak hi. Kei’n zong ama kiangah, “hong leisak ve ning e” ci-in ka gen hi. Tua ciangin amah’n “Hih dante mah hong leisak in” ci-in bung khat hong lak hi. Amah’n “hih gimnam bek deih ing – hih pen ka pa’n zong a deih mahmah gimnam hi” ci-in hong genbeh hi. Kei zong ka simnuih giugiau hi. Ka neulai-in ka nu in ka lu hong sawpsak ciang a zat shampoo gimnam zong ka phawk hi. Tua gimnamtuite in ko tawh hong omkhawm nawnlo mite hong phawksak bangin ka ngaihsun uh hi.\nOliver Wendell Holmes in, “Phawkna, a beisa hunte ngaihna, lawm le gual lunggulhna cihte pen a dang hang hilo-in gimnamte tungtawn pan hi,” ci hi.\nTua hileh, i nuntaknate in Pasian lamah mite a paipih gimnam bang ahi kha diam? 2 Korin 2:15 ah “Hotkhiatna a ngah mite leh a ngahlo mite lakah kote pen Khris in Pasian’ tungah a piak paknamtui tawh ka kibang uh hi” ci hi. Ei’ namtuina pen Pasian ading hoih a,midangte a zol ding le a hawlkhia ding zong hithei hi. Jesuh’ hong kipiakkhiatna i telkhit ciangin – eite in midangte Khris kiang atun ding namtuina hong guatte i hihlam kiphawk ni.\nKhris tawh kisutna tua gimnamtui i neih taktak ciangin midangte in Honpa muhnopna lungsim khang han-han sak ding ahi hi. – Cindy Hess Kasper\nKa pheiphung hong zang inla, Nang ading ngalhat sak in;\nKa aw zong Nang tang inla, Ngaihtak na min phatsak in\nNgaihtak Na min phatsak in. – Havergal\nTopa tawh i tonkhop ciangin, midangte in a zuih ding namtuinate amaute tungah a suan toto i hi hi.\nMarch 26, 2014 Program\nPosted on Monday, March 17, 2014by Htaung Kyint\nMarch 16, 2014 Bulletin by Lu Nux\nPosted in 2014 Sermon, Audio, News\nPosted on Monday, March 17, 2014by Siam Kim\nJob 3:3-5; 42:5-6\nNidangin nangma’ thu ka za zel a... tu-in ahih leh kong mu taktak hi.___Job 42:5\n1927 kumin “Wings” a kici film (video) pen galpi khat hunlai-a American huihlak galkap nihte’ tuahkhak thu a zaihkik hi-a, lim hoihpen Academy zong ngah hi. A zaih laitakin kisuahkhia lo thapai hi. Director pa tungah tua thu kidong hi. Amah in: “A kimu thei pen huihlak hi-a van dumpi bek kimu hi. Tua huihlak thu pen meei om keileh muhnoplo ding hi. Meeite in i etdan hong lemsak mahmah hi” ci-in gen hi. Tua bang acih pen man mahmah hi. Meeite nungngat-in vanlai-ah a kizaih film pen a en mite in muhnopsa uh hi.\nKhat veivei meeikaai a om sangin van-siang peuh hizaw leh i deih hun tamzaw hi. Ahi zongin meeikaaite in Pasian’ thumanna kilangsak zaw hi. Haksatna a omzawk deuh ciangin Pasian in nasem hi,, cih i tel thei zaw tektek hi.\nHaksatna a tuah tuungin Job in: “Ka suah ni beimang hen!... Tua ni-in meeipi ziing henla, tua ni awkin valh tum hen” (Job. 3:3-5) ci hi. Tua bang lungkiatna pen Pasian in a gencian masiah thuak keeikaai hi. Tua ciang Job in, “Nidangin na thu ka za ngei-a .... tu-in ahihleh ka mit mahmah tawh kong mu hi” (42:5) ci hi. Job pen vanglian Pasian tawh kitalsik kha hi. Tua ahih manin a muhna hong kikheelta hi.\nTuni-in haksatna meeite in na muhna hong khak hiam? Na upmawhna sangin Pasian in tua meeipite in na muhna hong kilamdangsak ding hi. – Dennis Fisher\nPasian in na leenna ding kha hong guan\nNa muhna meei tung ciang va dakto in,\nVan lai-ah va leeng inla,\nTopa’ hoihna le itna va mu in. – Sper\nKhat veivei lungkhamna meeite in Ama’ hong itna maitang hong kilangsak zaw hi. – Jasper\nPosted on Sunday, March 16, 2014by Siam Kim\nNa kammalte ka muh ciangin, keimah in ka ne hi.––Jeremiah 15:16\nAn ka duh hi! Hoih taka kihuan, neek ding cih pen ka uuk ngiat khat hi. Keima’ duh dan bang hileh, ka neek ding zah sangin zong tam ka ne nuam zawlai hi. Ka thauluat ding zong ka dah zel hi. Tua ahih manin ka zi Martie in cidam nading tawh kisai, an neekzah ding hong gen gen theizel hi.\nJeremiah’ kammalte ngaihsut huai mahmah hi. Topa’ thute a muh ciangin, tuate ne hi (Jer. 15:16) – anduh tuiduh bangin tua thute ne ding cih ka ngaihsut ciang lamdang ka sa hi.\nJeremiah in bel Pasian’ kammalte aneek taktak loh lam ka thei hi. A gennop bulpi in a thute simin a lungsim tawng-ah lungngai phakik hi, cih agennuam hizaw hi. Tua pen Pasian’ kammal i sanzia ding hong hilh ahi hi. Tua thu pen i lungsim adingin an taktak hi! I valhsuk tak ciangin, Kha Siangtho in Jesuh tawh i kisut semsem zawh nading tha hong pia hi. Tua thute in Pasian, sum le neihsate, i galte, nasepna, le innkuan nuntak cih bangte bangci ngaihsut ding cih hong hilh hi. Tua hi-a, tua thute pen ei-a dingin hoih mahmah hi.\nTua ahih manin na lung a taii theih nadingin tua kammalte ne in! Tua hileh, kamsang Jeremiah bangin “Na kammalte kei-a dingin lungdamna le kipaakna hong piangsak hi” (15:16) na ci ding hi. – Joe Stowell\nTopa, na thu ka neeknop na ding kamlimna hong guan in.\nNa thute kei-a dingin kha an taktak ahi hi.\nTuate ka sim zawh nading, ka valh zawh nading,\ntua tungtawna ka ngah dinguh tha le ngalte,\nka pum le ka kha-a ding hong hi tawntungsak ta in.\nNa ankuang umna ah Pasian’ kammal a kihel leh, cidamin na om tawntung ding hi.


timestamp: atn

url: =Mandalay ah palik te’n Pistol, thautang honkhat, vankham honkhat mankhia ~ ZD :: ZOMI DAILY\nposted on 17 February 2017 at 9:37 pm Lomkholna: Myanmar, News, Sawltak\nMyanmar, Mandalay khuapi sungah abeisa ninihsung palik te’n vankhamsem te sulzuihin abetkhiatna panin vankham amat banah Pistol thau khatleh thautang Bullets 83 zong mankhia uh cih Myanmar Times in genkhia hi. Tua amatkhiat Pistol pen Spain gampan akibawl Spanih-made Pistol te ahihi.\nPolice te kiangah Report kipia ahih manin, abeisa ninih sungin Mandalay khuasung aom inn 3 palik te’n buluhpah uhhi. Amasa in February 15 ni in, Mandalay Region, Maha Aung Myay Township sung aom Ko Soe Win @ Ar Wu kici te innsung buluh uh a, guihtheih khamtheih tuamtuam ahi Heroin 12.5 grams, ICE 2g, Pink Amphetamine 238 Tablets leh Opium 60 grams mankhia uhhi.\nTuani mahin Bai Gyi @ Tin Maung Win @ Khin Maung Tun kici min 3 bang aneipa ii asungnu te inn ah palik te’n buluh leuleu uh a, guihtheih khamtheih tuamtuam ahi Amphetamine 3305 Tablets, Heroin 5 grams, ICE 310 Tablets leh Opium 832 grams mankhia leuleu uhhi.\nAzingciang February 16 ni in Patheingyi Township sung aom Bai Gyi te inn palik te’n buluh leuleu uh a, tualai ah Pistol khatleh thautang honkhat amankhia uh ahihi. Tuaban ah guihtheih vankham tuamtuam ahi Opium 29 Soap Cups, Pink Amphetamine 170,858 Tablets, Opium 28 Bags, Atasi 34 Tablets, ICE 1.05 grams leh Sudo 12,000 Tablets cihteng mankhia leuleu uhhi.\nKawlgam sungah khamtheih guihtheih pen kilimsep mahmah a, nungdiak inzong Rakhine State sung panin Buddhist Monk khattung panin vankham tampi ki mankhia hi.\nRelated: Kawlgam ah Burmese Monk khat vankham zatang 4.6 Million tawh kiman ~ ZD\nPhilippines Presidetn pa ii siansuah bangdanliang ahikeiphial zongin Kawlgamsung aom vankham semteng hong siansuahkhia mengmengleh lunggulhhuai mahmah hi. ZD Sawltak #zomidaily\nPrevious: Japan Company khatin Mandalay Beer Company leisawm ~ ZD\nNext: Sangsia khatin sangnaupang numeino khat buan, kum 24 thongkiading ~ ZD\nLeitung mihing nam thum ~ Dr. Ngul Khan Pau


url: =Bass Cinpi (Lazy Club) tawh holimna - TUNGZANG NEWS\nBass Cinpi (Lazy Club) tawh holimna\nPu. Gin Suan Cin\nTZN: Kawlgam ah Tumging (Music) lamah minthangte' sungah akihel khat ahi Lazy Club tumging pawlte Bass a tum Pu Gin Suan Cin (a) Cinpi le Chin World Mediate holimna tulaitak le mai lam khangnote in etteh theih dingin deihsakna tawh Tongsan pan Zolai ah lek khia in kong suaksak uh hi.\nC W: Guitar tawh na nuntak zia akipatna pan tawm nong gen thei diam U Cinpi?\nCinpi: Midangte zong hanciamna mah tawh kipan hi cih hanciamna lungsim nei hi mai ing.\nC W: Guitar siam khat hihna dingin bang tengin hong tawsawn penpen ahia le?\nCinpi: A masa penin Pasian, innkuanpihte, hong hilh Siate, naseppih lawm le gualte akipan hanciamna ,cihtakna le thuakzawhna cihte thupi pen sa ing.\nC W : Hong hilh hong pantah Siate kua bangbang ahia le U Cinpi?\nCinpi: Ka siate pen Ko Eddy Kyaw (Pin Oo Lwin) , Pu Zalian, hong musak siate bel tampi mah cih ding hi.\nC W : Guitar na kipatcil le tulaitak na muhna dan tawm nong gen thei diam?\nCinpi: Guitar pen uk lua hi mai ing. A kipatcil lam le tulaitak ka uk zia kibang den lel hi.\nC W : Lazy Club a pankhia khat na hihna tawh kizui-in, Lazy Club tangthu tom nong gen thei diam?\nCinpi: 1989 kim pawlin Lazy cih ding ka neu lawmte tawh phuak khin hi ung. Maung Maung (Lead), Ma Rakhin ( Drum), Ohkaota ( Keyboard), Cinpi (Bass), Ko Moe Naing ( Rhytm), Tulaitak Guitar friend, Vocal pen Thura-Cencury, cihte tawh kipankhia hi ung. 1994 Kawl tuibuah pawi in Naing Zaw, 2008 in Okka Ota tangin Myo Zaw City labeh ung.\nC W : Lazy Club na kipat cil lai un, Music group ciang bek ngimna bek mah maw?\nCinpi: Ka kipatcil un lawmte tawh gualnopna ciang bek mah tawh kipankhia hi mai ungin, tu lamlam ciangin nuntakpih ding nasep (Professional) khat hong suak hi.\nC W : Cinpi cih min koici bang a hong minthang khia thei ahia le?\nCinpi: Gen ding tampi om in, a bulpi ah Pasian thupha taktak hi.\nC W : Guitar tum bek mah ukna nei maw adangdang zong nei na hia?\nCinpi: Lasak zong uk mahmah lel ing. 1992 kumin khui bawl ngei ingin, thu tuamtuam hang tawh hawmkhia zolo suak ing.\nC W : Studio na khumna tawh kisai amasa pen na tuahkhak thute tawm nong gen diam?\nCinpi: Studio ah tum cil lai pen ciling gawpin, lawmte tawh bel nuam kisa mahmah hi mai.\nC W : Salai Zalian pen Bass siapi khatin Guitar bass siam tampi in adeih ciat uh hi. Midang bass siamte tawh koici bangin mu na hia?\nCinpi: Salai Zalian pen a tum siam, laisim hatna le siamna tuamtuam ah thupi sa mahmah ing.\nC W : Tuhun khangthakte' Guitar tum zia tawh kisai U Cinpi muhna nong gen thei diam?\nCinpi: Siam sa thei mahmah ing. Tuhun khangnote siamna Reason? Idiot cihte deih ing.\nC W : Music siamna (Artist) khat pen gam mite ading bek a ci lah om ee,, pawl khatte in lah amau ading bek a ci lah om ahih teh nang bangci muhna hia? Cinpi: Music siamna i cih pen kei muhna ah mi khempeuh ading in sang thei ing.\nC W: Kawlgam ah G-3 le Solo Show cihte tuhun kihih zo ding na lamen hiam?\nCinpi: Um mah ing. Ko Zaw Myo Htut ( Mizzima Hlaing),le Ko Zaw Myo Htut ( Emperor), Boy , Yan Naing, Yawng Latt te in Album khat bawl cih za ing.\nC W : Kum 10 lomkhat nih sung bang Music nasem khat na hihna sungah na mangngilh theih loh diak na nei hia?\nCinpi: Tua bang a lamdang lua om tuan kei. Ka tum khitsa Albumte mipite in deih bilbel ahih manin ka lungdam mahmah hi.\nC W : Guitar pilna/siamna tawh kisai na muh zia tawm nong gen thei diam?\nCinpi: Leibupbul level ah Music pilna pen kithupisak mahmah in Subject khatin kisin hamtang hi. Ei gam ah bel ei le ei hanciamna ciang hi mai hi. Sangah ahi a, biakna sangte ah limtak kisinsak ding deih huai sa mahmah ing.\nC W : Tongsan Media tungtawn in Zomite khangnote na vaikhaknop om diam?\nCinpi: Mai lamah Zomi guitar siam tampi piankhiat lai ding khangnote hanciam semsem ding cih vaikhak nuam ing.\nC W: Holim hun nong piak manin lungdamna mahmah ung. Music siamna tawh Pasian min thang sak semsem dingin Zomite Pasian in thupha hong pia hen.\nCinpi: Kei zong ka lungdam peuh mah ei.\nTZN: Posted and Translated by: Tongsan Tanute


url: =ZAM Thupuak :: 01 Apr 18 (Australia kisiau theilai) :: ZOMI DAILY\nposted on 31 March 2018 at 12:55 pm Lomkholna: Malaysia, News, ZAM, Zomi\nAUSTRALIA KISIAU THEI LAI :: Australia 202 visa 842 form 2018 man ngen loin sang gam laizom, lawm hoih, pa unau, nu unau cihte tawh ki siau thei ahih manin Malaysia a om laizom Zomiten ih theihloh khak ding lung hihmawhna tawh kong thei sak uhhi.\nZAM zum ah kal 4 sungbang form fill up, tangthu manglai a let khiatna, tangthu puahphatna a kipan Ausi form a siauh theih nading a kisam khempeuh kisep sak hi.Tangthu neilo te kibuaipih mahmah a hih manin na tangthu uh tawh kiging sa in hong pai un,\nA kisam ding teng\n1. Ausi pan hong sam dingte full address / leihsa, phone no., Email ID, kicing takin hong keng un.\n2. Na manbaih nop leh na tangthu mang lai tawh gelhsain hong pua in, na tang thu limtak telcian in hong kiphuahsak theilo in hong ki puahpih thei bek hi.\n3. Malaysia tunzawh a tanei teng birth certificate meihtu/copy khat,\n4. Malaysia a kiteng ten na kitenna lai uh copy khat hong keng un.\n5. Passport size photo 2 kisam in ZAM zum ah kizaih thei hi.\n6. ZAM zum ah man ngenlo in Zomi pih Ausi siau khem peuh case kibawlpih, tangthu manglai tawh kiletkhiatsak, form ki fill-up sak ban ah print khiatsak in nisim kisepsak hi.\nA telbeh nuamte ZAM zum ah nong pai nangun kong thei sak uhhi. Phone No.: 03 2142 6659. Ausi siau manlo zah in kibuai sak kei in.\nRSC/US DEPARTMENT PAN PHONE KISAM TA\nResettlement Support Center in sawt khop tak hong ngaksak pawl zong hong kisam toto ta ding ahihman in na phone No. te uh zumhun sung a na let hamtang un. Theih den ding Na MY No. leh a nunungpen zum tawh kizopna natun na uh, a ni a kha te enkik zel un. Thu kizakna om nonlo te na kan nop uh leh ZAM zum ah nong pai nading un kong theisak uh hi. Phone No.: +603 2142 6659\nLUNGDAM PIH NA :: Sia Zam Sian Tuang- Phaiza, Advisor – Zomi Social Welfare of Malaysia (ZSM-2018), Church Pastor- Adonai Zomi Christian Fellowship, in Zomibup ading ZAM zum ah thungetna hong neihsak ahihmanin lung damna lianpi ih ko hi. Siapate innkuan pen Topa thupha tawh March 26, 2018 Monday in ih lunggulh mahmah na gam ahi Australia ah hong zuat san theita ahihman in ZSM/ZAM in kilungdam pih mahmah hi.Anutsiat apawlpi leh Pasian gelsakna ahi Ausitralia gamah Topan Zomi te a ding thupha tampi a bawl khiazo dingin hong makaih/tonpih/zatsak den ta hen.\n***final reject: UNHCR zumpi pan reject ngah ten na laidal uh copy khat ZAM zum ah hong aap nang un kong theisak uh hi.\n***APPEAL TAWH KISAI: Appeal agelh peuhmah in zong na UN laidal uh khatciat peuhmah copy na bawl hamtang na un zong ih kithei sak phapha hi.\n*** UNHCR Appointment: UN zum ah appointment nei khempeuh in zum ah na lut ma in navai teng kiging khol in. Hong kuppih ding a om kei leh ZAM zum ah hong pai un.\nThupuak akizingzaw in PDF file ah >>>\nDAHPIHNA :: Tuimang khuami Pr Cin Hau Thang leh Nu Cing Deih Lam Siang te tapa Tg. Solomon Piang Sian Hung in hong nusia hi. ZSM/ZAM member ahih na tawh kizui in ZSM pan in kivui thei hi. Tg. Solomon Piang Sian Hung hong nusiatna hangin ZAM/ZSM pan in innkuan pih te tawh aki bangin ih dahpih na ih pulak hi. Topa’n a lam dang in hong hehnem tahen.\nPrevious: Kilawmzaw leh kilawm ~ Dr. Ngul Khan Pau\nNext: Video: Motor Engine honsa in datsi athunkhat meikuang


url: =Jeremiah 37 | Siantongluan\nBabylon kumpipa Nebukhadnezzar in Jehoiakim tapa Jehoiakhin tangin Judah gam a uk dingin Josiah tapa Zedekiah a koih hi.\nAhih hangin amahmaha kipan a nasemte leh a gamsung mite in keima tung tawna Topa thugennate a ngai kei uh hi.\nKumpi Zedekiah in Shelemiah tapa Jehukal leh Maaseiah tapa siampipa Zefaniah keima kiangah hong sawl a, "Topa i Pasian kiangah kote-a dingin thu hong ngetsak in," ci-in a hong gensak hi.\nHih hunin thong kia nailo ka hih manin mi lakah ka ut utin ka vak kawikawi hi.\nTua hun laitak pen Babylon galkapte in Jerusalem khua a sim laitak uh hi a, tua hun laitak mahin Faro kumpipa galkapte, galsim dingin Egypt gam panin hong kuankhia hi, cih thu a zak uh ciangin Jerusalem khua panin a nungkik uh hi.\nTua ciangin Topa in kei hong hopih a,\n"Topa ahi Israel mite Pasian in kong cihin-ah: Kei tungah thu a hong dongsak Judah kumpipa kiangah hih bangin na va gen ding hi: En in, nang hong huh dingin a hong pai Faro kumpipa galkapte a gam uhah ciahkik ding uh hi.\nTua ciangin Babylon-te hong kileh kikin hih khuapi hong sim ding uh a, khuapi la-in mei tawh a hal ding uh hi.\nTopa in kong cihin-ah, nang leh nang kikhemin, "Babylon-te hong kilehkik nawnlo taktak ding uh hi," cikha kei in. Bang hang hiam cih leh amaute hong kilehkik ding uh hi.\nNangmah in na gal Babylon galkap khempeuh zolua kisa-in buk sunga mi liam teng bek na suaktasak khaphial ahi zongin, amaute hong thokik teitei ding uh a, hih khuapi hong halsak veve ding uh hi, ci-in va gen in," a hong ci hi.\nFaro galkapte Jerusalem khua a hong naih ciangun Babylon galkapte a nungkik uh hi.\nTua laitakin kei zong Jerusalem khua panin ka behte kiangah ka gamhluah teng a la dingin Benjamin gamah a pai dingin ka dingkhia hi.\nBenjamin Kongpi ka tun ciangin Shelemiah tapa, Hananiah tupa Irijah a kici kongcingpa in kei kiangah, "Nang Babylon mite lamah a taisim ding na hi hi," ci-in a hong man hi.\nTua ciangin kei zong, "Hilo hing; Babylon mite lamah ka taisim kei ding hi," ka ci hi. Ahih hangin Irijah in ka thugen hong ngailoin kei hong man a, kumpi uliante kiangah hong paipih hi.\nKumpi uliante zong kei tungah heh mahmah uh a, hong sat khit uh ciangin thong dingin a kizangsa, kumpi thuvanpipa Jonathan inn-ah thong hong kiasak uh hi.\nLeisung thongmial-ah ni tampi ka om khit ciangin\nkumpi Zedekiah in kei hong samsak hi. Kumpipa in a innsungah, "Topa hong thugen kam khat beek omlo ahi hiam?" ci-in a hong dongsim hi. Kei zong, "Om mah hi," ka cih khit ciangin, "Babylon kumpipa khutsungah nang hong kipia taktak ding hi," ci-in ka gen hi.\nTua ciangin kei zong kumpi Zedekiah kiangah, "Kei thong nong kiatsakna dingin nang tungah ahi a, na nasemte tung leh hih mite tungah ahi zongin bang khialhna hong bawl ka hi hiam?\nNang kiangah, Babylon kumpipa in nang leh hih gam hong simlo ding hi, ci-in thu a hong genkhol, na kamsangte tu-in koi-ah om ahi uh hiam?\nTu-in ka to kumpipa aw, ka thugen nong ngaihna dingin kong thum hi. Kumpi thuvanpipa Jonathan inn-ah nong puak kik nawnlohna dingin na mai nuai-ah kiniamkhiatna tawh kong thum hi. Bang hang hiam cih leh nong puakkik leh tua lai-ah ka si taktak ding hi," ka ci hi.\nTua ahih manin kumpipa Zedekiah in kumpi thonginn sungah ka kiat zawkna ding thu pia a, khuasunga anlum a bei matengin anlum sai panin nisimin anlum khat ta hong piasak den hi. Tua ahih manin kumpipa thong sungah a om ka suak hi.


url: =Zo Phualva Thupuak Vol 07, Issue 26 - Zomi Adventist Innkuan\nKum Thak Thupha note tungah hong tum kim ciat ta hen! Kum Thak ni pen Tapidaw sung le apua lamah ahi zong in kumpi zumkhak in kizang a, nasep khempeuh pan tawlnga in pawi kibawl hi.\nA Kibawl Cilna te:\nTua bang a Kum Thak pawi a kibawl pen a beisa kum tullom 4 lai in Babylon te in na zang khin uh hi. Amau in Vernal Equinox(khuakhal kipat, Euator tungah ni tang in sun le zan kikim) hun in bawl uh hi. Pawipi nasia tak kham uh a, anlak zawh lungdamkohna in Sumerian kammal Akitu cih min zang uh a, pasian biakna tuamtuam tawh ni 11 sung bawl uh hi. Tua bek lo-in Babylon tuipi nusian Tiamat tungah van pasian Marduk gualzawhna pawi zong ci uh hi.\nHun sawtpi sung Civilization khanzia tawh kizui in kumthak pawi ahun tuamtek in kibawl ciat hi. Egypt te in kum sim in Nile guntui a khan ni lah ahi aksi Sirius a suah hun tawh kituak in bawl uh hi. Sente in bel phalbi sung a nihvei khadet ni ahi Equator pan ni a kigamlat pen hun in bawl uh hi.\nJanuary 1 pen Kum Thak ni a suakna:\nBc 45 lai in ah, Julian Calendar a ki zat khit phet in January 1 ni pen kumthak ding in akhat veina le a masa pen ding in hong kizang hi. Roman te kumpi hong suah khit a sawt lo in Julius Ceasar in Roman Calendar pen a dinmun sia leh amanlang thei pen a puah phat kul hi cih hong khensat hi. Kum zabi 7 (7th century BC) lai a hong ki bawl khia Roman Calendar in Lunar Cycle, khapi a tan dan lim leh mel tawh ni te a ki khinn dan, pen zui sawm hi napi in, khuahun te tawh ki tuak thei lo zel a hihman in puah phat kul hi. Tua ciang in Pontifices ki ci Roman kipawlna te tung ah Calendar sit theihna thu a neihna uh pen zang khial zel uh hi. Tua kipawlna te in gamvai a hih kei leh kiteel na vai khawng tawh ni te a ut bang ua behlap ziauziau uh hi.\nCaesar in Calendar thak hong bawl ciang in Sosigenes a kici Alexandrian aksi lam mipil ( astronomer) tawh hong bawl khawm hi. Sosigenes in Caesar kiang ah Lunar cycle a zuih uh pen hemkhia sitset in Egytian te zat mah bang in Solar year kici leitung in ni(sun) vial khat a kimvel zawh tan hun pen hong zang sak hi. Tua bang a solar year hong zuih uh ciang in a tuat uh teh kum khat in ni 365 leh ¼ ni hong suah in tua khit teh Caesar in ni 67 pen BC 45 kum ah hong behlap in BC 46 pen March kha a a kipat tang in January ni 1 ni in hong kipansak hi. Tua ciang in kum 4 hal sim in February kha sung ah ni 1 behlap na ding in thupia hi. Tua bang in hong bawl ciang in a Calendar bawl pen ama ngaihsutna tawh ki tuak in hong pai khial nawnlo hi. BC 44 kum in a ki that ma deuh in Quintilis kha pen Julius(July) ci in a ma min tap in hong khek hi. Tua khit ciang in ama za laih pa min tap in Sextilis pen Augustus(August) ci in hong ki laih leuleu hi.\nMiddle Ages hun lai in January ni 1 ni pen kumthak in hong kimuak zo nawn lo hi. Julian Calendar a zui tinten ten zong January 1 ni pen kumthak in hong zang thei lo uh hi, a hang a ki kankan ciang in Caesar leh Sosigenes te in leitung in ni vial khat a kimkot hun a tuat uh pen hong man lo hi. Ni 365.242199 ding pen ni 365.25 in a mau na tuat kha uh a hih man in kum 1 ciang in minutes 11 hong val hi. Kum 1000 ciang in ni 7 leh 15th century ciang in ni 10 tak hong val hi.\nHih thubuai pen Roman pawlpi te’n hong thei ciang in 1570s kum in Pope Gregory XIII in Jesuit vanlam siam khat ahi Christopher Clavius kiang ah Calendar thak bawl ding in hong sawl hi. 1582 kum in Gregorian Calendar pen hong kizang in tua kum mah in ni 10 hong hemkhia uh hi. Kum 400 sial in tua kum lak ah kum 1 pen leap year hi ding hi cih thu hong pia hi. Tua hun a kipan in mun tuamtuam a mi te in January ni 1 ni pen man tak in Kum Thak in hong zang thei ta hi.\nKum Thak muakdante:\nGam tuamtuam ah Kum Thak muakna pen December 31 zan pan kipan in January 1 zingsang cil hun pawl in bawl ciat uh hi. Amau lunggulhna tawh gualnopna a zong te in ong pai ding kum sungah thupha a luan theih nading in sa leh nektawm theih tuamtuam ne in dawn ciat uh hi. Spain leh Spanish kampau a zang te omna ah thupha a luan theih nading in zankim a tun ma in lenggah bomte kongkhak ah khai in sukham thei zel uh hi. Mun dang tuamtuam ah sum le pai lam ah daupai theih na’ng in be (legume) te meh in zangh uh a, US ah bel bepum vom(black-eyed peas) kizangh hi.\nNorway leh Sweden lamah bel buh leh almond gah hel in ne uh hi. Netherland, Mexico leh Greek gamte ah bel kutbulh kual bang a kibawl cake leh moh tuamtuam te bawl uh hi. Ref: The History.com\n@Nuntakna pen aciim t’a dingin suunmang, mihai t’a dingin kimawlna, a hau t’a dingin ciamnuihna leh a zawng te adingin tuahsiatna hi. Sholom Aleichem\n@Nuntakna in la hi – sa in; kidemna hi – kimawl in; tona hi – masuan in; suunmang hi – taksuak sakin; kipumpiakna hi – piakhia in; itna hi- nuamtakin zangh in. Sai Baba\n@Hih leitung ah gualzawhna na ngah nop leh amaute nu ahi nopsakna(luxury) na thah masak kul hi. Cicero\n@Ka nuntakna pen ka thupuak hi. Mahatma Gandhi\n@A thupi pen i nuntakna thu in midangte huh ding ahi hi. Na huh zawh kei leh zong, buaisak kei hamtang in. Dalai Lama\n@Nuntakna thupi nasak leh na hun mawkbei sak ken, hun panin nuntakna ki lamto hi. Bruce Lee\n@Lai thei napi a laibu hoih a sim ngeilote, lai theilote tawh kilamdanna omlo hi. –Mark Twain\n@Lai lam a kinlo gam/minam pen kiamsuk lam manawh hi cih hong lak hi. –Goethe\n@I pumpi adingin exercise pen i khuak adingin laisim hi. – Richard Steele\n@I kipilsak(educate) kei leh a haisa in piang I hihi. –Rev. Job Thawngno\n@Mipil tungtuang khat ii pilna thusim na theih nop leh a laibu simte min dong in. –Ralph Waldo Emerson\n@Limlang pen mittaw khat adingin a manphatna a omloh mah bangin, Laibu pen mihai khat adingin a manphatna omlo hi. ~ Chanakya\n@Ama gihna(weight) zah laibu a sim khin mi pen ngaihsut huai nawnlo hi. -Unknown\n@Kha thum sung laisim hetlo a i om pen phamawh lo a, a phamawh zaw in kha thum sung laisim hetlo a i om nungin phamawh i sak hetlohna pen hi. -Jim Rohn\n@Lai tam na sim leh tam na thei ding a, tam na theih leh na pil sem ding hi. -Dr. Suess\n@Laibu hoih i sim khempeuh pen kum zalom tampi lai a mipil pente tawh kihona hi. -Rene Descartes\nPrev post Sabbath Vs Sunday: Dotna le Dawnna 1\nNext post Zo Phualva Vol 08, Issue 01: Upna Hanga Diktanna—Romans 1-4


url: =Malaysia Puchong lamzikpi tungah Driver honkhat kitawng, mi 6 kiman :: ZOMI DAILY\nposted on 30 October 2017 at 4:55 pm Lomkholna: Malaysia, News, Sawltak, World\nMalaysia Puchong LDP lamzikpi tungah Driver honkhat kitawnggawp, mi 6 kiman\nMalaysia Damansara – Puchong Expressway (LDP) lamzikpi tungah mawtaw Accident apiankhit ciangin kitotna pianggawp ahih manin, Police te’n kitotna ah akihel mi 6 mankhia uh cih theStar pan kiza hi. Lamzikpi laizang ah akitawng uh himawk ahih mani, amukha tammahmah a, Video leh Photo tezong Social Media tungah ki thehzakpah zihziah hi.\nZanni Sunday nitaklam 1:15pm hunpawl in Puchong IOM Mall geinai ah buaina apiang ahihi ci’n Serdang OCPD Asst Comm Megat Mohamad Aminuddin Megat Alias in genkhia hi.\nHih buaina apianna phualah Police te atun ciangin Drivers tepen naki tawnggawpkhin uhhi. Police te’nzong akitawng Drivers te aki khenkhiat nading un thupia himahleh Drivers pasal honkhat te’n thudonlo in, akitawng in buaisan mahmah uhhi.\nTua kawmkal ah Driver khatin amawtaw pen thakhatthu in hattak in nunkinsak a, anung a mawtaw lehphutsak gawp hi. Speed tawh khauhsak mahmah in, alehphut ahih manin, anungsawn ah akikhawlsak Police Patrol Car zong nawkkha sawnsawn hi.\nVideo: Six arrested after LDP fracas which ended with cop car damaged\nHihvai hangin kitotna ah akihel pasal mi 6 kimankhia hi ci’n ACP Megat Mohamad Aminuddin in genkhia hi. Tua akiman mi 6 tepen kum 40 gualpawl vive hi uh a, avek un Serdang District Police Headquarters ah kipuak in, thu kibawl cihi.\nRelated: Sangnaupang kitawng in khatpa luzang ah temteh kiphut in, zato tung\nHih lamzikpi tungah kitotna hangin, mawtaw tampitak awkcip in, Damansara – Puchong Expressway (LDP) lamzikpi dungteng ah Traffic Jam sakgawp hi. Sawltak #zomidaily\nPrevious: Taunggyi ah thauvui puakkham in meikuanggawp, mi 1 si in 3 liam\nNext: Banghang sum kineihbeh thei lo hiam?


url: =Alauhuai “Stroke” natna leh theihding pawlkhat :: ZOMI DAILY\nposted on 8 June 2016 at 5:09 pm Lomkholna: Article, Health, Sawltak\n“Stroke” cihpen khuaksungah si lutnawnlo, si khawlvat, khuaphawk lovat cihdan natna namkhat hi a, lauhuai bekthamlo, hih “Stroke” hangin Zomi sungbekbek ahzong asi kitam mahmah khinta hi. Stroke pen namnih bangin kikhenbeh ci a, Ischemic Stroke leh Hemorrhagic Storke ahihi.\nStroke pen mi khempeuh in neithei ngahthei ahih manin Stroke Risk kici lauhuaina panin ki keptheihding thupi mahmah hi. Adiakdiak in Nutrition kici nekhuai dawnhuai ann leh tuite zattheihding leh zatui zaha tawh ki keptheihding zong thupi mahmah hi.\n“Stroke Risk Factors” kici hih anuai ateng hangin Stroke natna kingah thei hi.\nSikhang neite (High blood pressure)\nCholesterol neite (High cholesterol)\nZatep te (Smoking cigarettes)\nZunkhum natna neite (Diabetes)\nA thaulua mahmah te (Obesity & Overweight)\nLungtang natna neite (Cardiovascular disease)\nNaudalna zangte (Birth control & Hormone therapy)\nGuihtheih khamtheih zangte (Cocaine)\nZu dawndawn te (Heavy use of alcohol)\nKum 55 tungsiah aphakhin te\nAdiakdiak in pasal te\nAfrican American, Hispanic, Asian/Pacific minamte\nStroke natna panin kidal nadingzong hih atung atengmah hipah hi. A nununglam thumte ahi ih khankum, pasal hihna, ih minam cihtepen bangmah ihhihtheih omnawnlo hi. Ahi zongin adangdangteng kidopding vive hi a, ki dopsiamleng ih nuntakpihding vive ahihi. Adiakdiak in ei Zomi te kidophuai phadiak ah za teploding, zu dawngawp loding, guihtheih khamtheih zangloding, thauluat nadingpan kidawmding cihte thupi diakding hi. Tuaban ah Exercise manman in kimawlding leh nekhuai dawnhuai Nutrition te zattheihding thupi mahmah hi.\nStroke ih neihlam bangci kitheihding ihhiam? Stroke nei khinkhiante pen lung am thei (Dizziness), lampai hamsa sathei (Trouble Walking), kampau hamsa sathei (Speech Problem), cilehsa hik mialmualthei (Numbness), lutang nagawpthei (Severe Headache), khut le khe zaw thei (Paralyse) cihi.\nTua ahih manin Stroke neiding in naki upmawh leh amanlang theithei in Clinic ahih keileh Hospital khatpeuhpeuh ah naki lahpahding thupi dinghi. Tua hileh Doctor te’n akisam bangbang in Check up ongbawlding uh a, zatui zaha ongpia pahding uhhi. Sawltak #zomidaily [Theihding: Cidamna lamtawh kisai lai kigelhpan Zolai tawh kong teisawn uh hi a, genkhialh gelhkhialh aomleh hehpihna tawh hong puahphat sak un.]\nPrevious: Ka Thelnah (3) ~ Zam Thuam\nNext: Singapore Visa Kisamh Nawnlo Ding


url: =LESSON 11 SEPTEMBER 5–11 JESUH THU MI TUNGAH HAWMSAWN ~ MUC\nLESSON 11 SEPTEMBER 5–11 JESUH THU MI TUNGAH HAWMSAWN\nLESSON 11 SEPTEMBER 5–11\nJESUH THU MI TUNGAH HAWMSAWN\nTu Kaal Sung Sim Ding: Eph. 2:1–10; 1 John 4:7–11;Mark 9 5:1–20; Heb. 10:19–22; Gal. 2:20; 1Kor. 1:30.\nKAMNGAH: Pasian Tapa a um mite in nuntak tawntungna a nei a hih lamtak uh na theih nadingun hih lai a hong gelh ka hi hi.”1John 5: 13.\nI gensa bangin a kikhel nunna sangin a muibun zaw thugenna om lo hi. Mi tampi in na up thu tuamtuamte nial kha ding uh hi. Lai Siangtho tawh kisai na pomzia hong nial kha ding uh hi. Ahi zongin Jesuh na kithuahna,nang ading a hong sepsak thute Amah tawh na nuntakkhopna thute na pulaak ciangin a nial kuamah om khol lo ding hi. Teci pang i cih ciangin Jesuh thu hawmsawn cihna hi. Teci pang i cih in Jesuh in nang adingin kua hi-a, Ama sep thute pulaak cihna hi. Nangma up thute in thuman hi-in midangte up thute in thuman lo hi, ci-in ngaihsutna tawh mi tungah thu na genleh langpanna na thuak hamtang ding hi. Jesuh hong hehpihna in na nunzia hong khel-in, na sung a om nangma nuntakpih Ama hong itna, Ama thumante mite in a muh uh ciangin na gen na pulaak thute, um mawk hi lo-in i nuntakpih thute i gensawn ciangin i teci in muibun hi. I zuih thuman in i nunzia a hong khel man in i pulaak thute in midangte adingin kilamdanna piangsak hi.\nKhrih siksan-in thu-upna, Ama nunzia kilangsak thuhilhna bulpi-in nei-in Lai Siangtho I pulaak ciangin mite in i gen thute hong sang thei ding uh hi.\nJESUH: EITE TECI PANNA SIKSAN\nKhristian thu-um mi khat ciatin Jesuh in i nunna a hong khelzia, ei ading a sepna khempeuh pulaak ding i nei ciat hi.\nEphesians 2:1–10 sim in. Khrih i theihma i nunzia bang pulaak hiam? Khrih i san i pom a kipan i nunzia bang pulaak hiam?\nA. Khrih i theihma nunzia (Eph. 2:1–3).\nB. Khrih i theih khit nunzia (Eph. 2:4–10).\nKhrih i theihma leh Khrih i theih khit bangzahin kilamdang hiam? Eite in Khrih i theihma-in mawhna leh siatna sungah a nungta mi, silesa deihna zui-in, pumpi deihna bangin a nungta mi, Pasian hehna nuai-a a nungta mi i hi hi. A tom-in gen lehang, Khrih nei lo mi in lametna nei lo, ngimna nei lo a mangthang ding mi hi. Nuamsa ding tawh i kibat hangin lungnopna taktak tawh a kigamla i hi hi. Tu-in Khrih sungah i nungta hi. Khrih kiang I va zuat ciangin na khempeuh hong kilamdang hi; Khrih sungah nunna taktak a nei i hi hi.\nEite tungah Topa hong hehpihna, hong itna lian ahih manin a khawngkhong-in a hong honkhia hi. Vantung vangliatna sungah Amah tawh nungta khawm dingin eite hong domto hi. Khrih sungah a kiciangtan thei lo Ama hong hehpihna lian eite tungah a hong lak hi. Khrih sungah nuntakna in a kibawl thak hi-in kalsuanna thak tawh a nungta ihi hi. John gen bangin “Amah in nunna hi-in tua nunna in mite adingin khuavak hi (John 1:4).\nEphesians 2:10 sim in. Khristian kalsuanna-ah gamtat hoih in dinmun bulpi bang nei hiam? Koi bangin thukham lo-in upna tawh hotkhiatna kingah hi, cih thu na theitel hiam? Rom. 3:28?\nKoi bangin Khrih in na nunzia hong khel hiam? Nangma kikhelna thu in midangte kikhel nadingin na huh thei ding hiam\nKIKHELNA PIANGSAK MIMAL NUNZIA\nZebedee tate John leh James in “Vanging Tapate” ci-in min kiphuah uh hi (Mark 3:17). Jesuh mahmah in a minvawh ahi hi. Jesuh leh a nungzuite in Samaria gam nawkin a khualzinna uhah John lungsim puak siksanin tua bangin min kiphuah ahi hi. Samaria mite in nungzuite zintun ding phal lo-in, langpanna a thuah uhteh John in heh lua mahmah ahih manin, Elijah hunlai bangin van pan-in mei kia sukin tua khua mite kaangtum mangkhin dingin Jesuh tungah ngen uh hi” (Luke 9:54). Jesuh in tua bang lungsim puak a nei a nungzuite thuhilh hi. Tua mun panin daitakin kikhemkhia uh hi. Jesuh in ngongtat ngei lo hi; itna tawh kidim tawntung hi.\nJohn in Jesuh tawh a kikholhkhopna tungtawnin, Jesuh itna in a lungtom itna nei lo, John in kikhel-in itna, hehpih theihna tawh kidim hi. John laikhak sungah itna cih kammal sawmli vei val kigelh hi. Itna tawh kisai kammal sawm nga val bang kigelh hi.\n1John 1:1–4; 3:1; 4:7–11; 5:1–5 sim in. John in Jesuh tawh a nuntakkhopna hangin ama kikhelzia bang pulaak hiam?\nEllen G. White in a kikhel ngei lo thu guipi khat pulaak hi: “Thatang zangin kisawlzawh thu na in vantung ki-ukna tawh kituak lo hi. Pasian in itna tawh thuzuihna bek deih hi. Itna in kisawl zawh thu hi lo hi. Thatang, zawhthawhna tawh itna kingah thei lo hi. Itna bek mah in itna ngah kik hi.” The Desire of Ages, p. 22. 21.\nKhrih tungah i ki-ap ciangin Ama hong itna in eite tungtawnin midangte in mu khia thei ding hi. A muibun penpen Khristian thu upna in a kikhel nuntak gamtatna hi. Tua bang i gen ciangin khialhna nei nawn lo mi i hi kei hi. Khat veivei ciangin i gamtat in itna leh hehpihna kilangh sak lo kha zel hi. Ahi zongin Khrih hong itna in eite sung pan hong phul khia ding hi a, i nuntakna in mite adingin thupha hi ding hi.\nBangci bangin midangte tungah Khrih hong itna na kilangsak hiam? Tua in bang pulaak hiam?\nJESUH THU PULAAK\nJesuh in a sawlkhiat masak pen in kua-te hiam? A kisawlkhia mi masate in nungzui sawmlenihte hi lo hi. Jesuh a zui tawntung mite hi lo uh hi. A kisawlkhia masa penpente in damna ngah dawilut mi nihte hi. Hih mi nihte in amau teenna khuanawl gamlak pan-in tua khua kimlepaamte-ah pai dingin sawlna ngah uh hi. Kha gilo vangliatna hangin tua mite in ngongtatna tawh kidimin suanghiamte tawh ama pumpi kiliamsak uh hi. Kha gilote in amau thuak gimnate hangin awging ngaih mahmah tawh kiko uh hi (Matt. 8:28, 29; Mark 5:1–5). Ahi zongin amaute in Jesuh amuh uh ciangin a nunzia khempeuh uh kihel hi; a nunzia uh a ngei bang nawn lo hi. Jesuh in amaute sung panin kha gilote paikhia dingin a thupiakna zui-in tua kha gilote in vokte sungah lut uh a, kendang zui-in tui sung kidenna uh hi (Matt. 8:32–34; Mark 5:13, 14).\nMatthew 8:28–34 sim in. Tua mite tungah bang thupiang hiam? Tua khua mite in damna ngah mi nihte amuh uh ciangin bang thu piang mu uh hiam?\nDawi lut mi nihte in Khrih vangliatna hangin a nunzia khempeuh uh kikhel hi. Tua thupiang en dingin a pai tua khua mite in, damna ngah dawi vei mi nihte in Jesuh khe phungah tu-in Topa pulaak thute ngai-a om va mu uh hi. Matthhew in dawilut mi nihte damna pulaak hi. Mark in ahihleh nih ah khat in damna ngah gen hi. Lai Siangtho hong hilh thu guipi in Jesuh in pumpi, lungsim, ngaihsutna leh thu upna damsak hi.\nMark 5:18–20 sim in. A kikhel dawilut mi nihtein Jesuh tawh kikhawlkhawm nuam uh hi. Ahi zongin Jesuh in bang dingin amaute sawlkhia hi ding hiam?\n“Amaute in Khrih thuhilh tawmvei sung bek ngai-man uh hi. Jesuh in thuhilhna saupi gen man lo hi. Nungzuite a kihilh bangin amaute nasepzia ding kihilh kha man lo hi. Ahih hangin amau tuah thute in Jesuh in Messiah hi, cih pulaak hi. A theih uh thute bek mah gen uh hi. Amaute in Jesuh vangliatna mu-in, za-in tuakkha uh hi. Amaute in amuh, a zak, a tuahkhak uh Jesuh vangliatnate gen uh hi. Khrih hehpihna hangin kikhelna a nei mi khat ciat in zong tua bangin Jesuh vangliatna a pulaak ding nei ciat uh hi.” Ellen G. White, The Desire of Ages, p. 340. Tua mi nihte pulaak thute in Decapolis – Galilee Tuipi gei khua sawm khua mite tungah Jesuh thuhilh a sang thei dingin lampi honsak hi. Mimal teci hihna in vanglian mahmah hi, cih kilangh hi.\nKHAMUANNA TAWH PULAAK\n1John 5:11–13; Hebrews 10:19–22; 1Kor. 15:1, 2 sim in. Koi bangin Lai Siangtho in tawntung khamuanna hong hilh-in, Khrih sungah lungmuanna takpi nei ihihna hong hilh hiam?\nJesuh sungah hotkhiatna hangin lungmuanna nei lo hi lehang midangte tungah hotkhiatna thu hilh ding a piang thei lo thu hi. I nuntakpih loh thu khat mitungah i hawmsawn thei kei hi. Khristian tampi in hotkhiatna ngah leh ngah lo kitelcianna nei lo-in lunghiang-in nungta uh hi. Thuhilhsia khat in hih bangin thuhilh hi: “Ka nunzia ka ngaihsut ciangin hotkhiatna ngah dingin lametna ka nei kei hi. Jesuh ka et ciangin manthan nading lampi ka mu kei hi. Topa kammal in khang khat khit khang khat dongin thuman-in khial ngei lo hi. “ No, leimi khempeuhte aw kei hong zong unla, hotkhiatna ngah ta un. Keimah in Topa Pasian ka hi hi; Kei simloh kuamah om lo hi” (Isa. 45:22).\nI Topa Pasian in a khawnkhong-in a piak hotkhiatna sungah mimal khat ciat a lungdam thei dingin hong deih hi. A hong hehpihna hangin dikna sungah a nungta ding leh mawhna suksiatna tawh kipelh dingin hong deih hi. Paul gen mah bangin, “Tua hi-in upna tawh diktansakna ngah khin ihih manin i Topa Jesuh Khrih hangin Pasian tawh a kilem i hi hi”(Romas 5:1). Tua banah Khrih sungah a nungta mi in mawhna ukna nuai-ah nungta nawn lo hi (Rom. 8:1, 12). Sawltak John in zong hih bangin genkik hi: “Tapa a nei mi in nunna a nei hi; Tapa a nei lo mi in nunna a nei kei hi” (1 John 5:12).\nUpna tawh Jesuh i pom tak ciangin Jesuh in Kha Siangtho tungtawnin i sungah hong teeng hi; tuni-in tua hong piakkhong tawntung nunna nangma neih hi. Tua bangin i gen ciangin Khrih i san khit a, Ama sungah hotkhiatna leh hehpihna i ngah nakleh cikmah hun-in mangthang thei nawn lo hi,cihna hi lo hi (2 Pet. 2:18–22, Heb. 3:6,Mang.. 3:5). Ama kiang pan-in a paikhia dingin deihtelna i nei thei hi. Ahi zongin Khrih hong hehpihna thei-a Ama hong tatkhiatna thu na sungah a hong lut khin ahihleh, ciangtan om lo itna tawh eite a hong it MIPA bekmah belh tawntung ding kisam hi. Jesuh sungah i ngah hehpihna thupha midangte tungah nisim-in a pulaak ding ihi hi.\nJesuh sungah hotkhiatna hangin lungmuanna na nei hiam? Na lungmuanna in bang tungah kinga hiam? Bang hangin lungmuanna nei na hiam? Koi-ah na lungmuanna kimu thei hiam? Lungmuanna na neih keileh bang hang hi ding hiam? Koi bangin lungmuang ding na hiam?\nA PULAAK HUAI THU MANPHA\n“Tua ahih manin tuhuna ka nuntakna zia pen kei hang hi nawn lo-in ka sungah a hong om Khrih hang ahi hi. Tua hi a, keimah hong itin, keima adingin a nuntakna a hong pia Pasian Tapa ka muanna tawh tu laitakin a nungta ka hi hi” (Gal. 2:20).\nKhrih i san ciangin eima deihna i nial hi. Jesuh in i kipiak dingin a hong nget om hi. Amah i zuihna-ah kipiak ding a hong ngette in a hamsa lua hi lo hi. “ Mi khat peuh in ka nung a hong zuih nopleh amah leh amah kinial henla, nisim-in a singlamteh pua-in ka nung hong zui hen,” ci hi ( Luke 9:23). Singlamteh tungah sihna in hamsiatna khat hi. Khrih hong nget bangin i zuih tak ciangin “mihing lui mawhna’ a si hi-in, eima deihna nial a zongsatna hoih lo khat nusia cih pen a baih het lo khat hi (Rom. 6:6). Ahi zongin tua bangin silesa deihna a sih takteh i ngah ding nopna in manpha zaw hi.\nJesuh adingin i kipiakkhiatnate sangin Khrih in ei adingin a hong sep thute in midangte tungah huzaap lianpi nei zaw hi. Eima kipiakna hi lo-in Ama hong kipiakna bulphuh ding hi zaw hi. Khrih in eite nopsak ding a hoih pen nusia dingin a hong sawl ngei kei hi. Tua himah taleh Khrstian tangthu sungah Khrih adingin mi tampi in a nuntakna pia uh hi. Tua mite in hotkhiat ngah nading, Pasian maipha ngah nadingin tua bangin genthei takin a kipia khia uh hi lo hi. Tua bangin a kipiakna uh a hang in Khrih in amaute adingin a kipiakna leh Pasian sapna-na a zuih uh hang hi zaw hi.\nJohn 1:12; 10:10; 14:27; 1Kor.1:30 sim in. Eite teci in Khrih sepna khempeuh siksan hi. Khrih hong hehpihna hangin a hong piakkhong thupha-te pulaak in.\nKhrih in nang adingin a sepkhiat Lai Siangtho hong hilh ngaihsun in. Khristian thuzui mi gina, a kipia mah mah thu-um mi khat na hi kha ding hi. Jesuh in na tungah hoihna, a hong piak lungnopna, lungdaihna, nuntak manneihnate ngaihsun in. Hamsat dongtuah hun ciangin thuakzawhna a hong piak ngaihsun in.\nKhrih adingin bangbang kipiakna nei dingin a hong kisawl ngei hiam? Koi bangin na tuah thute in midangte ading thupha hi thei hiam?\nNgaihsutbeh Ding: Mark 5:25–34 sim in.\n“Jesuh gei-a mihonpite in Ama vangliatna ngah thei ding ngaihsun kha lo uh hi. Ahi zongin natna hangin gim thuak tua numei in upna tawh Jesuh a valawn ciangin damna ngah hi. Ama natna panin Jesuh vangliatna in honkhia hi. Thuzuihna-ah zong a min pua, deihna takpi nei lo, a nungta upna lo-in thungetna leh thuzuihna in mannei lo hi. Jesuh in leitung Honpa hi, ci-in a thu bekin theihna leh min pua bekin Khrih thu upna in Ama sungah damna taktak ngahna hi lo hi. Upna tawh hotkhiat ngahna in a thu bekin theihna hi lo hi. A thu-in theihna, Khrih thu ka um hi, cih in kicing lo hi. Jesuh in keima Honpa hi, cih upna nei-in Amah i pom ciangin Ama dikna hong pia hi. Leitung in Khrih a theihtel nadingin vantung in a geel lampi in Topa tungah mihing cihtakna hi. Pasian in a kamsangte tungtawnin a hong lahkhiat hehpihna thu-te i pulaak ding kisam hi. Ahi zongin mimal mahmah-in i phutkhak Ama hehpihna i pulaak in a muibun penpen teci hi. I tuahkhak Topa vangliatnate in Pasian adingin teci i hihna hi. Mimal khat ciat in kilamdanna kinei ciat hi. I tuahkhak, phutkhak kibang lo hi. Pasian in tua bangin kibatlohna mah tawh Ama min a phat dingin a hong deih ahi hi. Vanglian Ama hong hehpihna hangin Topa minphatna in Khrih a suun nunzia tawh a tonkhop ciangin, tua in kuama nial zawh thuman teci hi.” Ellen G. 10 White, The Desire of Ages, p. 347.\n1. A muibun thuman pulaakna bang kihel hiam? Agrippa mai-ah Paul teci panna Sawl. 26:1–23, sim in. Bang siksanin thuman pulaak hiam?\n2. Banghangin Khrih in a hongsepsak thute mimal in a tuahkhak in muibun hiam? Ahi zongin tua bang tuahkhak nei lo hi lecin bangci bangin na kalsuan ding hiam? Nangma tuahkhak thute tungtawnin midang khat in Jesuh nungzuihna-in a nei thei hi ding hiam?\n3. Thu-um lo mite tungah na upna thu na pulaak ciangin bang thute pelh ding kisam hiam?\n4. Khrih sungah lungmuanna thu ngaihsun kik in. Bang hangin lungmuanna in Khristian thu zuihna-ah thupi hiam? Koi bangin hotkhiat lungmuanna na nei hiam? Lamkhat panin koi bangin a tungtham bek-in thu zui mi na hih lohlam kitel ding na hiam?


url: =Leitung pilna tawh kivakna ~ Thang Siangh :: ZOMI DAILY\nposted on 9 April 2015 at 9:09 pm Lomkholna: Article, Thangsiangh\nLaisinna Sang pan kingah pilna, pianpih pilna, experience kici nawkkhakna tungtawn-a kingah pilna tuamtuam om hi. Bangbang hileh tua pilna khempeuh zangsiam leng hoih-a, pianpih pilna tawphah aa sinna saang neite picingzaw hamtang hi. Degree kibang ciatciat khantohna zekai gamneute leh a khangto masa Europe minamte phylosophy pen van leh lei zahin kikhai hi. Gam leh minam leh Pawlpi aadingin pilna i kisam lua hi.\nPilna Sang pan kingah pilna kaneihloh nasa lua kahihmanin, Upper Myanmar president tavuan hong kisuat ciangin, khangnote khualna tawh, Church School 28 kihong a, ” Upper Burma ah Sang aatheih patungpo bang” ci-in , hong langpangte in sekaihin lipkhap gen mahmah se uh hi. Tua pen pilna kadeihna tungtawn a, khangkikte kakhualna ahi hi.\nUS itun semsem ciangin\nKawlgam khawngah pilna kisam icihcih pen gentham nahi lo hi. US itun semsem ciangin pilna kisam tetek hi. Kawlgamah bel pilna degree omlopi mahin president khawng, departmentle secratary khawng a sem kitam lel hi. US itun ciangin gamdangmi ahih nakleh Phd, medical doctor, mastor talpai vauvaute kuaman credit pialo hi. A kibangin a taw pan kipan ciat hang a, ekbuuklam dak khekhe ngentang ahi hi. Kumpi sponsor hilo khempeuh ekbuuk sawk kha lo omlo ding uh hi. Zum a kici khempeuh ekbuuk omlohna omlo ding hi. Kawlgam pan aa paite kuakua hileh mikangte ekbuuklam na deihsak mahmah sawnsawn hi.\nDr Thihah tawh ka omkhawm ngei uh hi. Ekbuuk sildan, mop taihdan ama hong hilhsa vive ahi hi. Amah pen pilna saang eite tawh kibanglo-in kiniamkhiat mahmah hi. Medical lam mah zomnuam ahihmanin Nursinghome ah naseem hi. Piteek-puteek cilkai demdam ui dada te taw vasil hi. Mailam aading ngimna tawh phunlo taulo-in sem hi. Degree neite pen thuakzo peuhleh, ama line tawnkhate vacancy om simin interview kisamin tawmtawmin khangkhang thei uh a, koi koi ah degree mah kisam hi. Dr Thiha pen American Medical doctor kician mahmah suaK ta hi.\nDegree neilote pen ciangtanna om zelzel hi. Lawmte MA certificate tawite mahtawh ekbuuk mah kasem khawm uh hi. Amau kum-10 hong cin ciangin ahoih khom khat hong tung uh a, nuamsa mahmah uh hi. Degree neilo ciangtan omte pen a tuam vilvel Pasian hehpihna longal lamet dang bangmah omlo hi.\nKhuapih pasal khat phone kahopih hi. Bang thulamdang om hiam? Nadam uh hiam? kacih ciangin, ” Mopawi tutpihna an siimin napai ung. Eimi SDA a omsunsun kim tek hi. Anneek kipat ciangin nupi khat hong hang ziahziah. ” No gampua pial a sangkah numeite, pumpi zuak ngentang hi uteh. kua in makai, kua in bangzah khawng” ci-in hong awngkek mawk. Kaneek kadawn laitak uh hi. Kasung kalai u-ah zong a tumlam phawk kei ung, ci hi.\nPhone tawh kakiho sungmahin kalungsim hong vut mahmah khat hong om hi.Kua in zuak, kua in customer bangzah nei, bangzahzah khawng cihlam hilo-in,” Ih tate in pilna adeihman un,pumpi nangawn piangam ahi ve maw,” ci-in ka khasiat hong suak hi.\nAban zomin kalungsim hong phongkik khat omleuleu hi. Upper Myanmar aadingin Bording High School nih kihong a, Kawlpi leh Tedim ah kikoih hi. Tua sangpi nihte sangnaupang ding kaihkhop nangin Middle School gamkiu tata ah kikoih hi.Kachin State ah Wymaw, Lusei Hualngo lakah Tuingo, Zampi, Anlang cih bang ahi hi.\nTua sangte pan hon khangte High School kahsak ding.Tuate hong picin ciangin Singunau pen Degreepiakna sang, MA dong ki promote thei dingin University a suak dong hunla-in damdam in kalsuan ding ci-in ngimna kanei hi. Ei Zomi natna hoihlo hi. Vision saupi khuanglo-in kihazaatna tawh tungdian pahpah namte ihi hi.\nDivision Field Secratary Bocolar, ka plante kalah ciangin, ” hanciam un. Conference pan bek hilo mihau naseem nuam tam mahmah hi. Muanhuai takin om un, hong ci hi. Ahih hangin Union panin plan khempeuh a susia ding thacial honkhat hong khah mawk uh a, hong saatcip hi.\nBocala in a subject zui-in pilnalam sia a kisap luat aaleh, gamdang panin Tourist visa tawh nipi nih khakhat cih bang lecture pia hong kilaih thei lel hi. Education department pan hong geelsak thei hi, hongci sawnsawn hi.\nPumpi zuak dong-a itate mawhna hilo hi. Eimau mah a Nu a Pate mawhna ahi hi. Minam dangte in hong deihsaklo ahi zongin, en, bang hang in, tate kizuak ciangdong a tunna dingin khanglamte panpih mawk ihi hiam? Sanggamte aw mailam saupi en un. Na khepi uleh na luzang ciang bek en buang kei un. Ih tate dinmun tu-in namu uh hiam? Cikha pan aa Myangmya tunna ding sumbei pen ei kiangah kah leh kumkhat kahkhopna cing ding hi.\nPhone kiho kaman ciangin nakngawhin, ” Kei sangkah theihlai-in, su nei hileng, sangkahna dingin zuak tektek mah ning,” kacihleh kagei aa tu nupinu in, ” Zakmah thadah” hongcihsan hi. Ei leh ei i kisualsual manin i tu i tate ngawnngawn in, “suzuak” suaklawh cihpen a maan a amaan kei zongin nasa ingh. Nasa ingh.Mawhsak kei un. Zahpih kei un. Nu leh Pa te mawhna himawk lo hiam?\nFamily pen Satan leh Jesu kidona galtualpi hi, ci-in hong gen ngei ing. Mikhempeuh tua vangik pan suaktazo ding omlo hi.Hong kawkkawk a om hangin kathuk kei ding hi. Zong kalau pah kei ding hi.Khangnote leh Pawlpi kakhualnate aban zomin kongsutsut ding hi. Laklak lo-i, abul adawn khenlo-i, enkhawmin saikakin nasim un. Pr Thang Siangh\nPrevious: Tunai Kalaymyo lam Thuthang pawlkhat\nNext: Zomi te Ciin thucin thuthang (1): Ngalkhawhang, Khuasia Meide, Pheisam ~ Thang Siangh


url: =Minam Kalsuanna-a Akisam Thuguipi (tomno) ~ Pu Zokhai :: ZOMI DAILY\nposted on 19 September 2016 at 11:27 pm UTC+9:30 Lomkholna: News, Politics, Zokhai, Zomi\nMinam kalsuanna-ah akisam thuguipi tampitak om-a, Zomite’ saantheih leh saanmawh khingkhai-in minam tanzil-tawh kituak saantheih ding-a upmawh tanzil niampen or bulpi themcik kong’ pulaak nuam-hi.\nMinam cihciang-in Zomi-pen tawm-in tam taleh “minam khat” ahihna kiplet masakding thumasa ahihi. Amaute’ teenna leitang adiak-in tuma khang 10 laaipek pan-a ataangteenna leitang toii-in zaii taleh “minam khat” ahihi cih kiplet masakding ahihi.\nZomi-pen bumhtuak bang-in Chin-tawh kimelh khaden-a, “Chin State buppi Zogam” cih-tawh hongki mengcip zeel-in, “Zomi cihteh Chin State sung, Chittagong Hill Tracks, Assam, Manipur, Naga…. huam” cihthu-tawh hongki valhtum, hongki bumhaii-hi.\nPu Thual Zen hong kipan-in Chin Libration Army-mah, Capt. Maang Tung Nung hong kipan-in Chin National Organisation-mah, Rev. St. Hau Go hong kipan-in Zomi hong dinpih-a, Chin Statewide-mah (hun hong kikheel dungzuui-in ZBC – CBC-ah), Pu Pum Kaap – Pu Chin Sian Thang te-in political party Zomi National Congress min-tawh 1990 kum-a kipan hong dinpih tosuak uh-a, abeisa hunteng-ah amaute’ ngiimna leitang huam leh minam huam kitel khollo-hi.\n2009 – 2014 sungteng aninhuai phial dotna naakpi-in kei mimal mahmah-in ka’ bawlna tungtawn-a hong dawnna-pen, “Kampheen kuulloteng” cihthu ahihi. Ahizong-in, Chin pan-in Zomi Self-Administered Zone ngaihsut-in neilo, “ZCD Policy-ah omlo” (Pa Mungseen’ thusunna)” cihthu hongging leuleu-a, Zomi huamna le Zogam (leitang) huamna akicianlo dinmun-ah hongki paipih kiik-hi.\nAtung-a khempeuh-pen minam kalsuan nading-a khephah khuambul kician khatzong omlo dinmun-ah Zomite ki-om laaitak-hi. Tua kawmkaal-ah hihbang bullet kician neihlohna hang leh mimal hamphatna khiatlahna ziak-hiam ahihkeileh kiphatsakna ziak hiam-a kampau gamtat ziak cbt’ hang-in Zomi sung mahmah nangawn awsuah kidanna cianglel khawng-tawh kikhenthaangna khasiat-huai tak-in hongpiang mitmuh ahihi.\nPolitical Party-tawh Zomi Minam Kalsuanna phungvuh theihluat tangtang omlo, aseem MP te-in lampi mulo, kuama’ kiang-ah “pulaak ngamlo” (Pu GKLian-in Pa Mungseen’ dotna adawnna) dinmun Zomite kitung ta-hi. Hih-pen thu sungsung talehang alemtaang vatvat nawn khollo ahihman-in political party-pen lungsim-ah koihkhiat masakding ahihi.\nTu-in Minam movement taktak ding-in kipawlna lo-in mimal khat’ haanciamna-tawh piang kholloding muhsa ahihman-in kipawlna: Minam’ ading maaitang singhawng belhngam, sup akuulleh asumngam, aphu-ngam, apulaak-ngam Zomi minam min paulam kipawlna a-omhiam? Ngaihsut hunta-hi.\nGlobal Zomi Alliance-pen 2011 kum-a dotna cilgil khat Free Online Comm pan-in zunko eékko thuahlawh zeen-a ka’ bawlna pan-in, “….. GZA-in recognition, registration cihte neilo, bawllo, sawmlo” cih official statement-in hongki khahkhia-a, minam maailam akhual mimal kim-in simkhin ciatding ka-lamenhi.\nZomi National Council of Myanmar hong kiphut leuleu-a, akipantuúng ahihman-hiam, thukhun, ngiimna, Statement of Purpose, Aims & Objectives, Political or National Schemes, Project & Planning,….. cihte bangmah kiza naailo-hi.\nZYA kiphut-a, khua ciat-ahzong Luseite’ YMA kalsuanzia deihgawh-in kihaanciam ngeingai-a, Centralisation paizia daan-in kizom toto kawm-in akician Statement of Purpose, Long Term Policy, Aims & Objectives, …. cihte bangmah kiza naailo kawmkawm-in sihguui leh sisan hopna nasia tak-in panhla uhhi.\nAhihleh, Minam Kalsuanna (National Movement) taktak ding-in atung-a kipawlnate akizangh theiding/loding ngaihsut-huai mahmah-a, aki- privatised khin vive ahidiam-zongbel thei saamkhang-in, naakpi-a kisit-huai, kidotcian maiding zah-in minam dinmun critical condition akici anaak lauhuai mahmah dinmun-ah omkhin-hi.\nKal Masa (First Step)\nPolitical party ahilo minam minsel GZA, ZNCM, ZYA hih thumte-in khut kiletkhop theihding lunggulhna anei uhhiam?\nAneihleh banghun ciang-in conference neihsawm uhhiam?\nHihteng amau’ kalsuanna masuan ciat-tawh kalsuan ciat-a, khatle-khat ki- support ciangbek ding-in geelna nei-maw or support bek hilo “be a part: to be taken part” theih ding-in lunggulhna leh geelna om-hiam?\nAhihkeileh khatle-khat ki-elbawl ahikeiphial zong-in ki- support ding peuhmah ngaihsut-in neilo, policy neilo, geelna neilo uhhiam?\nHih thu akitelsiang loh-in minam minsel ahuamna alian mahmah kipawlna thak khat akiphut zong-in a-omsateng mah-tawh ki-el, positive competition ahilo, abhorrent competition mah-tawh minam kikhenthaangna zing-khat kibehlap suaklel dinghi.\nGentehna-lah ahi, ataktak-lah ahi: Malaysia-ah 2006 June Kha-a ZAM akiphuh ciil-in Ciimnuam omkhin, ZNC LA omkhin, Zomi Innkuan omkhin-hi. Hih a-omsa thumte kilem hetlo ahihman-in tua thumte-mah pan-in palaai vive helkim-in ZAM akiphut hi-a, aziak tuamtuam-tawh hong active a-om teei hang-in tuni ciangdong Minam Neipa-in thupha pia-in kipsak-hi.\nHih paizia zat akuulleh akuulloh-pen atung-a dotnate individual organisation te’ dawnna tung-ah kinga liuleu-hi. Hih Kal Masa vaanveng lopi-in kipawlna athak khat/nih akiphut zong-in kikhenna leh ki-elna lociing kibehlap ciangbek-mah hilel dinghi.\nAtung-a Kal Masa kisuan naailo ahihteh, minam movement paizia dingzong hiah dinkawl pakni. Lunggulhna-ah: Kal Masa akisuan theih nading-in; Altruism leh Non-nepotism bulphuh-a kalsuanna bekmah-tawh minam cidam theibek dinghi.\nPrevious: Philippine President in mi 3000 athahlupkhit banah thahding tampi omlai ci ~ ZD\nNext: USA New York khuasung Bomb sukhampa kimanta ~ ZD


url: =Mikah 4 | Siantongluan.net\nMikah 4 |\nMailam hunah Topa biakinn a omna mual, a sangpen mual hong suak ding a, minam tampi in hong zuan ding uh hi.\nMinam tampite hong pai-in, "Israel mite Pasian biakinn, Topa mualah va paito ni. Tua lai-ah ama deihna hong hilh ding a, ama deihna bangin i gamta ding hi," ci ding uh hi. Bang hang hiam cih leh Zion panin thuhilhna hong gingkhia a, Jerusalem panin Topa thu hong paikhia hi.\nAmah in minam tampite thu khensak ding a, Israel gam panin a gamla pekah a om, minam vangliante thu khensak ding hi. Amaute in a namsaute uh lokhawhna tu-in seek ding uh a, a teipite uh singhiang heuhna temkawi-in seek ding uh hi. Minam khatlekhat kido nawnlo ding uh a, galkidona theikha nawnlo ding uh hi.\nA kuamah peuh lungnuamin a leenggui phung leh a theikung nuai-ah tu hithiat ding a, kuamah in patausak nawnlo ding hi. Bang hang hiam cih leh Vanglian Topa mahmah in hih thu hong gen khinta hi.\nBang hang hiam cih leh midangte in amau pasian ciat bia-in a thu mang ding uh a, ahi zongin eite in ahih leh eima Topa Pasian mah a tawntungin bia-in ama thu i mang ding hi.\nTopa in hih bangin ci hi: Keimah in gim ka piak ahi, sala om gimna a thuak mite, ka kaihkhop kik hun hong tung ding hi.\nAmaute, a cimawhin gamlapi-ah om uh a, ahi zongin keimah in amaute pansa kikin, minam vanglian khatin ka bawlkik ding hi. Tua huna kipan a tawntungin Zion mual panin amaute ka uk paisuak ding hi.\nPasian in a mite a etna Jerusalem khuapi aw, nidanga na vangliatna na ngahkik ding a, kumpi khuapi na suakkik ding hi.\nBang hangin tu-in nakpi takin kap a, numei nausuak ding bangin na sa na hi hiam? Kumpi neilo a, na thulamlakte si ahi hiam?\nJerusalem khuamite aw, numei nausuak ding bangin na tha uh san un. Tu-in kumpi khuapi nusia-in, gamsung khua-ah a teng ding na hita uh a, Babylon khuapi a zuan ta ding na hi uh hi. Ahi zongin tua lai panin note hong kihonkhia-in, na galte uh khutsung panin Topa in hong khahkhia ding hi.\nNote a hong sim dingin minam tampi hong kikhawm uh hi. Amaute in, "Jerusalem kisusia ding a, i mit in hih khuapi a siasa-in mu ding hi," a ci uh hi.\nAhi zongin hih minamte in Topa lungsim tawng theilo uh a, ancilna phualah anphalte kaihkhop bangin amaute kaikhawmin, a cilgawp ding ahihlam phawklo uh hi.\nTopa in hih bangin ci hi: Jerusalem khuamite aw, kipan un la, na galte uh sugawp un. Sumngo khe leh sik ki a nei bawngtal bangin note kong thahatsak ding hi. Minam tampite na sugawpzo ding uh a, amau neihsa teng keima-a na suaksak ding uh a, amau hauhna teng leitung buppi Topa neihsa na suaksak ding uh hi.\nTedim Lai Siangtho / Laibu: Mikah 4


url: =Pasian in thukham bang ding in hong pia hiam? (6/13/2021) – Zomi Agape Church Inc\nPasian in thukham bang ding in hong pia hiam? (6/13/2021)\nZomi Agape Church Inc > Zomi Agape Church Blog > General > Pasian in thukham bang ding in hong pia hiam? (6/13/2021)\nJuly 2, 2021 by Mary San General, Hunzatna\n1.Pasian in thukham bang ding in hong pia hiam?\nRom 3:20 Thukham in mihingte a mawhna kilangsak thei bek ahih manin thukham zuihna hangin kuamah in Pasian tawh kipawl theihna ngah zo lo hi.\nBang hang hiam na cih uh leh thukham tawh mawh na ki langh a hih ciang in thukham a zuihna tawh Pasian mai ah kua mah in dik ki sak na a ngah kei ding hi.\n2.Thukham pen limlangh tawh ki bang\nThukham pen DAT-MAAN tawh ki bang\n3.Thukham pen bawnglawng tawh ki bang\nThukham pen bawng lawng tawh ki bang hi.Bawng te a om na, a lawng in hong lah hi, Tua mah bang in Zeisu a om na,Thukham in hong lah hi,I bawng te,i muh khit ciang in a lawng, a ki sap nonlo mah bang in zeisu i muh khit ciang in thukham pen gupngah na ding in ki sam nawn lo hi,lai siang tho in a nuai a bang in hong hilh hi.\nGalati 3:24-25 Tua hi a, i upna hangin Pasian tawh kipawl theihna i ngahna dingin Khrih a hong pai hun ciang dong, Thukham in eite a hong uk ahi hi. 25Tu-in ahihleh upna hun hita ahih manin Thukham in eite hong uk thei nawn lo hi.\nEite in upna tawh dikkisak na i ngah na ding in thukham in eite khazih kiang ah hong kha in eite hong cingpa a hi hi,Tu in a hih leh upna thu hong tung a hih ciang in (Zeisu hong pai ta a hih ciang in) tua hong cing khutnuai ah i om nawn kei hi.\nGalati 3:23 Tua ahih manin upna thu hong tunma hun sungteng, upna thu a kilahkhiat ding ngakna-in Thukham in eite a hong hencip phot ahi hi.\nUpna thu hong tun maa-in (Zeisu hong pai maa in) eite in thukham nuai ah ukna thuak in i om a,a nung ciang in a ki langh ding upna(Zeisu) lamen in ki khum cip na thuak in i om hi.\n4.Facebook pan pawl khat thu te\nThukham na sep pen hong khia ding hilo a, i mawh na hong kawk in hotkhiatna ki sam i hih lam,a hong theisak ding bek a hi hi.\nThukham in Zeisu kiang hong kha a,Zeisu in vangam dong ah hong kha hi.\nPasian in cihmah hun in thukham zuih na tawh gupna hawm ngeilo hi.\nGupna i ngah na ding in tangtawng a kipan lampi khatbek om a,tua in SI SAN lampi a hi hi. (Adam- Moses)\nThukham zuihna hang a gupna kingah himawk leh gamtatna hong suak ding a, gup na pen thalawh theih hong hi ding hi. (Syamah lunhuai -SDA Syamah)\nPu lengtong Kam Khen- Zeisu kiang Direct in na pai leh gupna a khonkong in hong pia ding a, buddist kiang leh SDA te kiang na pai lebelh,zuih ding thukham tampi hong kalh ding a,vangam na tung zo kei ding hi.\nRev.Thang Za Kap- Leitung thukham pen ei ku tai in zuih kul a,Vantung thukham pen Zeisu in eite tang in hong zuih sak khin hi.\nRev.Thang Za Kap-America gammi suah na ding pen,ei i hahkat kul a,Vantung gam mi suah na ding pen Zeisu i hong hahkat sak na hang bek a hi hi.(Korin nihna 5:21 Khrih tawh i kipawlna hangin eite zong Pasian tawh a kibangin midik i suahtheih nadingin mawhna a nei lo Khrih pen eite’ tang dingin Pasian in mawhnei mi a suaksak hi)\nPasian in mawh na a nei lo khazih,eite tangding mawh na a suak sak hi,Bang hang hiam na cih uh leh eite in tua mi (Tua Zeisu) hang in Pasian dikna i ngah theih na ding a hi hi.\nRev.Thang Za Kap – Thukham pen zat na ding mun ah zat ding hi bek a,zat na ding a hi lo mun ah (gupngah nang mun ah )na zat khak leh Gu suak hi.\nGalati 3:10-11 Hih thu tawh kisai-in Lai Siangtho in, “Thukham laibu sunga kigelh khempeuh a vekpi-in a zuikhin tawntung lote in Pasian’ samsiatna thuak hi,” ci ahih manin Thukham a suangte pen samsiatna a ngah mite ahi uh hi.\nGalati 3:1-4 Galati mihaite aw, singlamteh tungah Jesuh Khrih a sihna thu teltakin na theihsa uh ahih manin kua’ khemsa-in hici thei mawk na hi uh hiam? 2Thukham na zuihna hangun Pasian’ Kha Siangtho ngah na hi uh hiam, ahih kei leh lungdamna thu za-in na upna hang uh hizaw ahi hiam? 3Pasian’ Kha Siangtho tawh na patkhit uh ciangin nomau’ thatanghat thu tawh khup a sawm ding zahin hici hai lawmlawm na hi uh hiam? 4A beisa huna na tuahsa uh thute khempeuh a mawkna suakkhin zen ding ahi hiam? Tawmkhat beek phattuamna hong pia thei tei dingin ka um hi.\n5.Thukham om lo hi leh\nRom 5:13 Thukham a om mapekin leitungah mawhna na omkhin a, thukham a om lohna munah Pasian in mawhna a ciaptehna laibu nei lo hi.\nThukham a om maa in leitung ah mawh na a om khin zo hi, A hih hang in thukham om lo hi leh mawhna a om hi cih na ding a om kei hi.\nRom 7:7 Tua ahihleh Thukham mahmah pen a siahuai ahi hiam? A sia hi lo hi. Mawhna bang hiam cih Thukham in hong theitel sak hi. Thukham in, “Hazatna lungsim nei kei in,” ci-in gen lo hileh, haza i cih bang ahi hiam, ci-in ka thei kei ding hi.\nTua bang a hi leh bang i cih gen ding hiam? Thukham in mawh na hi i ci ding hiam? Tua bang in zen zen lo hi,A hi zong in thukham bek hang in mawh na lungsim ka thei hi,bang hang hiam na cih uh leh huaiham na lungsim nei kei in thukham in ci kei leh huaiham na lungsim ken ka thei kei ding hi.\n6.Zuih zawh lo thukham pan na suak ta uh hi\nGalati 3:13 Lai Siangtho in, “Sing tungah a kikhai mi peuhmah Pasian’ samsiat mi ahi hi,” na ci ahih manin eite a dingin Khrih in samsiatna a thuak manin Thukham zuihlahna hangin samsiatna panin eite a hong tankhia ahi hi.\nSingkhuam tung ah ki khai na a thuakmi khempeuh Pasian sam siat mi a hi hi ci a hih man ei te a ding in khazih in samsiat na a thuakman in Thukham zuihlah na hang in samsiat na pan eitea hong tankhia zo hi.\nSawltak 13:39 Tua tham loin Jesuh a um mite khempeuh pen Moses Thukham in a suahtaksak zawh loh mawhna khempeuh panin a suakta ahihna thu na theih ding uh ahi hi.\n7.Facebook pan pawl khat kam mal hoih te\nZeisu in thukham khut nuai mite phel in pawlpi pawlkhat te in thukham khut nuai ah hen hen uh hi.\nGalati 4:4-5 Ahi zongin a hun a cin ciangin eite khempeuh Pasian’ tate i suahtheih nadingin Thukham nuai-ah a om mite a hong tankhia dingin Pasian in a Tapa hong paisak a, tua Tapa pen leitung ngeina bangin numei sung panin hong suakin, Jew Thukham sungah hong nungta hi.\nA hi zong in a hun a cin ciang in eite khempeuh Pasian tate i suah theih na ding in thukham nuai ah a om mite, a hong tankhia ding in Pasian in a tapa hong paisak hi, Mi pawlkhat in Zeisu sep sa teng seplo suah kik uh hi.\n8.Khazih sihna in a mawk na a hi hi\nGalati 2:21 Hih bang ka gen ciangin Pasian’ hehpihna thupha ka deih lohna ahi kei a, Thukham zuihzawhna hangin Pasian tawh kipawl theihna om hileh, singlamteh tungah Khrih sihna a mawkna hi lel ding hi, a cinuam ka hizaw hi.\nPasian hong hehpih na thupha ka pampaih kei hi,bang hang hiam cih leh thukham zuihna tawh dikkisak na kingah hi leh khazih sihna in a mawk na a suak ding hi.\nSong Chris Thang- Sya Piang Khaw lian -Dalsan\nGalati 5:4 Thukham zuihna hangin Pasian tawh kipawl theih nading a hanciamte pen Khrih tawh a kikhen na hi uh a, Pasian’ hehpihna in note hong huam thei lo hi.\nGalati 2:16 Ahi zongin Jesuh Khrih upna hang bek tawh Pasian tawh kipawl theihna kingahin, Thukham zuihna hang tawh kingah ngei lo hi, ci-in ka thei uh hi. Kote mahmah in zong, Khrih hangin Pasian tawh ka kipawl theih nadingun Jesuh Khrih ka um uh a, Thukham deihna ka zuihna hang uh tawh hi lo hi. Bang hang hiam cih leh Thukham zuihna hang tawh kuamah in Pasian tawh kipawl theihna ngah zo lo hi.\n9.Thukham zuih na a suang te\nMatt 19:16-22 Khatvei, Jesuh kiangah mi khat hong pai a, “Sia aw, nuntak tawntungna ka ngah nadingin bang gamtat hoih gamta ding ka hi hiam?” ci-in a hong dong hi. 17Jesuh in, “Bang hangin bang hoih hiam cih thu hong dong na hi hiam? A hoih khat bek om hi. Nuntak tawntungna sungah na lutnop leh thukhamte na zui in,” ci-in a dawng hi. 18Amah in, “Bang thukhamte ahi hiam?” ci-in a dot ciangin Jesuh in, “Mi that kei in; numei tungah mawh kei in; mi neihsa gu kei in; zuauthu gen kei in;19na nu na pa zahtak in; nang na ki-it bangin na vengte na it in, cihnate ahi hi,” a ci hi.20Tua ciangin tangvalpa in, “Hihte khempeuh ka zuihsa ahi hi; bang kisam lai ding ka hi hiam?” a cih ciangin 21Jesuh in, “Mi cingtaak na hihnop leh pai-in na neihsate va zuak inla, na sum khotte, mizawngte tungah va pia lecin, vantungah sum na hau ding hi. Tua ciangin hong pai inla kei hong zui in,” a ci hi. 22Tangvalpa in hih thu a zak ciangin, amah hau mahmah ahih manin, mai khingin a paikhia hi.\nThu kham te na zui in (1) Mi na that kei in (2) Numei tawh na mawh kei in (3) Mi neih sa na gu kei in (4) Na Nu leh Pa na zah tak in (5) Nang leh nang na ki it bang in na veng te na it in\nZeisu in mi cing tak (Perfact man) na hih nop leh pai in, na nei sa te va zuak in la,na sum khot te mi zawng te tung ah vapia lecin vantung ah sum na hau ding hi,Tua khit ciang in hong pai in la kei hong zui in aci hi, Tangval mi hau pa in hih thu a zak ciang in amah hau mah mah a hih man in maikhing in a pai khia hi.


url: = Tinaung Takluem HEBREW 7\n1 Pian 14:17-20Banghangziam cile hi Melchizedek sia, Salem kumpi, a sangbel Pathian i thiampi hi a, ama in kumpi te a thalup na pan in hong cia kik Abraham taw ki mu a, thupha pia hi;\n2 Ama tung ah Abraham in se sawm sua se khat zong pia hi; a masabel in a min khiatna sia thutang suana Kumpi kici a, tua zawkciang in Salem Kumpi, a khiakna sia thinnopna Kumpi a hihi;\n3 Ama sia pa nei ngawl, nu nei ngawl, pu le pa khang nei ngawl, kipat na ni le nuntakna a tawpna zong nei ngawl hi; ahihang Pathian Tapa bang in a ki vawt hi a; tawntung thiampi in om nginge hi.\n4 Tu in hisia pa sia bangza in thupi, ci sia ngaisun vun, minam kipatna i pu Abraham na ngawn ngal te van a laksak te sung pan in se sawm sua se khat pia hi.\n5 Ngam 18:21Thiampi hi na a nga Levi tapa te in mipi te tung pan in se sawm sua se khat nga thei natu in thupiak nei takpi hi, amate i suapui te sia Abraham sung pan a suak te a hihi:\n6 Ahihang Levi minam sung a kisimngawl Melchizedek in Abraham tung pan in se sawm sua se khat sang a, kamciam te a nei Abraham thupha pia hi.\n7 A nozaw sia a lianzaw in thupha a piak sia langpan tu bangma om ngawl hi.\n8 Taciang hi mun ah a thi thei mihing te in se sawm sua se khat sang hi; ahihang tua mun ah a nungta hi, ci in tettipan na pa in se sawm sua se khat sang hi.\n9 Taciang se sawm sua se khat a sang Levi zong Abraham sung pan in se sawm sua se khat pia hi, i ci thei hi.\n10 Banghangziam cile Melchizedek in Abraham a mu lai in Levi sia a pa sung ah omlai hi.\nJesus Aaron Sang in Thupizaw\n11 Tua ahikom Levi thiampi hina taw a kisai mihing te in thukham sang uh ahikom, tua minam tungtawn in picinna ah theng thei hile, Aaron bang thiampi dang sam ngawl in Melchizedek bang a dang thiampi banghang kul tu ziam?\n12 Banghangziam cile thiampi hi na lai zo ahikom in, thukham zong lai kul hamtang hi.\n13 Banghangziam cile hi a son uh sia phungdang pan hi a, tua phung sung ah kuama in biaktau ah naseam ngei ngawl hi.\n14 Banghangziam cile i Topa sia Judah sung pan in hong piang hi, ci kilang hi; tua phung sia Moses in thiampi a hina taw kizui in bangma son ngawl hi.\n15 Banghangziam cile Melchizedek bang a dang thiampi hong piang ahikom thiampi minam kilai zo hi, ci hong kilang seseam hi,\n16 Tua thiampi sia cilesa thupiakna bang in a kivawt hi ngawl a, a mong nei ngawl nuntak na i vangletna bang in a kivawt a hihi.\n17 Ps 110:4Banghangziam cile, nangma sia Melchizedekk bang in tawntung thiampi na hihi, ci in ama in tettipang hi.\n18 Banghangziam cile nidang lai a ki pia thupiak sia thaneam le phatuam ngawl ahikom, kivawk takpi hi.\n19 Banghangziam cile thukham in bangma kicingsak ngawl hi, ahihang a phazaw lametna hong paipui a; tua lametna taw Pathian kung ah i neak thei hi.\n20 Taciang ama sia thukham om ngawl in thiampi a ki suaksak hi ngawl hi:\n21 Ps 110”4Banghangziam cile tua thiampi te sia thukham om ngawl in thiampi a ki suaksak te a hihi; ahihang Jesus sia thukham taw ahikom in, Topa in kiciam a, ki sikkik ngawl tu hi, nangma sia Melchizedek bang in tawntung thiampi na hihi, ci hi:\n22 Tabang in Jesus sia a phazaw kamciam kipsak pa hong suak hi.\n23 Taciang amate thiampi tampi om takpi hi, banghangziam cile thina hang in thiampi seam suak thei ngawl hi:\n24 Ahihang Jesus sia nungta paisuak ahikom a ki lai thei ngawl thiampi hina nei hi.\n25 Tua ahikom Ama tungtawn in Pathian kung a pai te sia a tawpdong in ngum thei a, amate atu thungetsak tu in a tawntung in nungta hi.\n26 Banghangziam cile, tabang in a thiangtho, mawna nei ngawl, a niin ngawl, mawnei te taw omkhawm ngawl le van sang a sang zaw in a vawt thiampi sang sia eite atu hong suak hi;\n27 Thiam 9:7Ama sia, tua thiampi sang te in, amate mawna atu biakpiakna pia masa a, tua zawkciang in mipi atu a pia te bang in nisim piak kul ngawl hi: banghangziam cile Ama le Ama biakpiakna a kipiak ciang in khatvei taw man hi.\n28 Banghangziam cile thukham in thaneamna a nei mihing te thiampi sang in vawt hi; ahihang thukham pan kipan in a kiciamna thu in tawntung kicinna Tapa sia thiampi sang in vawt hi.\n7:1 Pian 14:17-20\n7:5 Ngam 18:21\n7:21 Ps 110”4\n7:27 Thiam 9:7


url: =Nungzuipite leh Nikhatni - Zomi Adventist Innkuan\nNUNGZUIPITE PEN KAAL KHAT SUNGAH A NIKHATNI IN KIMUKHAWM UH HILO HIAM? (Acts 20:7)\nHih kimuhkhopna a hang kan lehang, Paul a zingciang khual a zin ding ahihi. Na lamdang lianpi bawl a Eutychus pen sihna pan thosak kik hi. Tua kimuhkhop hun pen zankim laitak ahihi. Genesis 1: 5 sung sim lehang Pasian in khuavak pen sun ci a, khuamial pen zan ci hi. Nitak hong beiin zingsang hong tung a, nikhat ni a hihi. Acts 20:8 sung sim leuleu lehang “Ka kikhopna uh inndawl tungnung sungah meivaak tampi kivaak hi” ci hi. Sabbath pen Friday nitum hun akipan Saturday nitum dong kitang hi (Leviticus 23:32, Mark 1:32). Tua kikhopna pen kaal khat sunga ni masapen khuamial hun ahileh Saturday zan cihna hi. Tua hi a, Paul leh thu-ummite kikhop hun pen Sabbath ni hilai cihna hi. A zingciangin Paul pen a zin kik ding cih thu kigelh hi, tua ni pen Sunday hi ta hi. A zingciangin Paul pen Assos ah khe tawh paiin, tua panin Mitylene ah tembaw tawh pai hi. The New English Bible sunga Acts 20:7 na in Paul leh thu-ummite kikhop hun pen Saturday zan ahina kipsak a, Paul din khiat ni pen Sunday ni ahihna kipsak hi. Paul in Sunday pen Jesu thawhkik ni, ni siangtho khat in ngaihsun hileh bang hangin khualzin khia ding ahi hiam? Thu-ummite tawh banghangin biakpiakna bawl lo ding a hiam? Acts 13:42-44, 16:12, 13:17, 18:4 Hih laisiangtho mun tengin Paul pen Sabbath tang mi khat ahihna kilanghsak hi.\nTua leh Sabbath ih cih pen bang ni lian a hiam? A kitelzaw deuh in ih gen thei diam, Saturday pen nisagih ni a hihna nam 4 tawh kigen thei hi. 1)Laisiangtho siksan ni: Luke 23:54 sung sim lehang “Tuani pen nipi zawh ni nga ni hi a, Sabbath ni hong hi dek tak ta hi” ci hi. Tua ni pen Jesu singlamteh tungah a kikhai ni ahihi. Jesu in a it mahmah a nungzuite pen tuani in tawlnga uh hi. Sabbath ni ahihna hang ahihi (Luke 23:56, Mark 16:1). Christian a tamzawte in Friday ni in Jesu si hi ci uh hi. A zingciang tawlnga in, Sunday ni in sihna pan thokik hi ci uh hi. Sabbath ih cih pen Friday leh Sunday kikal hiin, tuani pen Saturday hi a, a ni sagihni ahihi. 2)Kampau siksan ni: Leitungbup kampau nam 140 valin Saturday pen ni sagihni hi ci’n ciamteh a, tua pen Sabbath ni ahihi. 3) Aksi lam pilna siksan ni: Aksi lam siam mipil tungtuangte in kaal khat ni kiheizia pen kikheel ngei lo hi ci uh hi. U.S a Royal Naval Observatory Center leh England a The Royal Greenwich Observatory Cnter inzong kaal khat a ni kiheidan pen\nkikheel ngei lo hi ciin gen hi. 4)Khang tangthu siksan ni: Judah minamte in Sabbath ni pen a hibang lian in na ciamteh uh hi. Kum 4000 val sung amaute in Saturday ni pen Sabbath ni in na ciamteh uh a, na tang uh hi.Sunday ni pen Jesu sihna pan hong thawhkik ni ahihna hangin siangtho sak in ka tang hi. Ka khialhna bang om ahiam? Jesu pen Sunday ni in sihna panin thokik lo maw leh?\nHi lua. Jesu pen Sunday ni in sihna panin thokik mah hi. Ahizongin Jesu in keima thawhkik ni pen zahtaak in biakpiakna na bawl un ciin hong vaikhak lo hi. 1 Corithians 11:24, 26 sung na sim lecin Jesu sih phawkna hi lel hi ciin tuiphumna/tuisawpna pen Jesu sihna pan a thawhkik phawkna ahihi (Romans 6:1-6). Sunday ni a biakpiakna bawl pen Christiante in Pasian a thei lo Ni biate ngeina pan a laksawn uh ahihi. Ahizongin Khasiangtho tungtawnin nuntakna thak ih ngahna ahi Baptism leuleu pen a etlawm mahmah ahihi. Baptism sungah ih milui hihna teng si in kiphum a, nuntakna thak tawh Jesu sungah a nungta ih hihi. Ni sagih sungah nikhat tawlngak hun a ih bawl ziau pen pha zo lel lo hiam? Bang hangin Sabbath thu lim gen diakse na hi hiam? A nite sangin a thu pen thupi zaw hi. Daniel 7:25 sung sim lehang Satan in pilvang takin hong khem dinga Pasian thukham nadongin hong kheel sak ding hi cih thu na gen khol khin hi. Isaiah 58:12,13 sungah Satan in thuman pen lei lakah paai suk in,Pasian’ thumaan zuihna pan khawl uh hi cih thu gen hi. Acts 5:29 sungah mihing thu sangin Pasian thu ih man ding hizaw hi ci hi. Ni sagihni a biakpiakna bawl pen ei hong bawl Pasian thu pomna hiin, amahin ni sagihni tang dingin thu hong pia khin hi (Exodus 20:8-11). Biakpiakna ni dinga phuah tawm ni ih zat pen Pasian deihna bangin a gamtalo mihingte thu ngaihzawkna ahihi. Eite pen Pasian’ sawltakte maw mihing’ sawltakte cih dotna pen dotna thupi ahihi (Romans 6:16).\nSee also Nipi Ni Thu\nKa suahni pen nikhat bek hi a, a ni dangte ah pawi ka bawl hangin ka suahni hi thei tuan lo hi. Leitung’ suahni pen Laisiangtho sunga Sabbath a kici pen hi a, ni sagihni ahihi. Tua ni pen hong bawlpa Pasian ih phawk ni ahihi. A ni kikheel thei ngiat lo hi.Peter pen pope khatna ahi diam? Jesu in “Hih suang tungah ka pawlpi ka lam ding hi” a cih ciang bang a deihna hi ding hiam? (Mathew 16:18, KJV) Cesarea Philippi khua pen Greek philosophy, Roam logic leh Judahte ngeina biakna adingin munpi khat ahihi. Tua teng khempeuh kawmkal panin Jesu in, “Kei pen mite in bang hong ci uh hiam?” ci-in dong hi. Pawl khat in Tuiphumpa John, ci uh a, pawl khat in Elijah, Jeremiah aci zong om hi. Tua teng khit ciangin Jesu in, Peter kiangah a mimal takin dong a, “Nang eleh, bang hong ci na hiam?” ci-in dong hi. Tua a deihna pen Jesu in mite upna a thuuk sak semsem nuam ahi hi. Mesiah a hihna a kilatsak nop man zong ahihi. Peter in dawng pah a, “Nang pen a nungta Pasian’ tapa Christ na hihi” ci hi. Hibang ngaihsutna pen Khasiangtho theihsakna lo buang tawh a kinei thei ding hi lo hi. Tua panin Jesu in a kitel takin “nangin Petros (A kikhiin thei suang) na hi, hih suang (A kikhiin thei lo bulkip – Jesu cihna) tungah ka pawlpi ka lam ding hi, Hell gam kongpi inzong zo lo ding hi” ci hi. Pawlpi pen Jesu tungah akilam ahihi. Amah pen innlamte nawlkhin suangtum ahi hi (1 Peter 2:4-8). Jesu in Suang a cih pen amah leh amah a kigenna ahihlam Peter in tel mahmah hi.\nPaul in 1 Corinthians 10:4 sungah a kicianzaw in hibangin gen hi, “Tua suang pen Jesu ahi hi” ci hi. David in hibangin gen hi, “Dai dide in Pasian bek ka ngak a, ama hong hotkhiat ding ka muang hi. Kei a hong hupa leh a hong honpa amah bek hi a, kei ka guallel ngei kei ding hi” ci hi (Psalm 62:1,2KJV). Jesu lo buang a bulpi dang om lo hi (1 Cortinthians 10:4). Peter in Jesu’ nasepna telkhial kha hi. Jesu in, “Satan aw ka khiang panin taai khia in” (Mathew 16:23, KJV) a cihna ahang pen Satan in Peter’ lungsim ngaihsutna zawh sawm hi. Pawlpi pen Peter’ thanemna tungah a kilam hi lo a, Jesu’ thakhauhna tungah a kilam hi zaw hi. Tua thumaan manpha pen Peter tel hi. Jesu pen Peter adingin a thakhauhna hi a, anuntakna bulpi ahih banah ama dinna bulkip ahihi. Jesu in Peter leh nungzuipite tungah vangtung tawhtang a piak pen bang ahiam (Matthew 16:19) Tawhtang in kongkhak pen hong thei in kalh thei hi. Jesu hibangin gen hi, “Kei pen lampi ka hihi. kei tungtawn lobuangin Pa khiang kua mah tung thei lo hi (John 14:6, KJV)” ci hi. Leitung vantungah Jesu min lobuang hotkhiatna ngah theihna min dang omlo hi (Acts 4:12, KJV). Laisianghto sung khempeuh in hih thu kipsak hi (John 5:39). Scribes leh Pharisees te’n Mesiah tel theihna tawhtang la uh a, kuamah pia nuam lo-uh hi (Luke 11:52). Amaute in vantunggam khakcip uh hi. Jesu in Peter tungah tawhtang a piak pen ama kammal, numei, pasal in mawh maisakna tawh kisai a thuhilhna, mawhsakna pan suahtakna, Calvary tungah a sihna leh a sisan hanga kingah daihna te ahihi. Jesu theihtelna pen vantung kongpi honna tawhtang ahihi (Isaiah 22:22).\nSabbath tanna: Jonathan pen a lungsim buai mahmah hi. A laiphi ni ding pen Sabbath ni hi sese hi. Sabbath ni in laiphi mawk leh a lungsim sunga thumaan a theihna pen a mawkna hi ding hi. Siapipa hopih a, ama upna vai thei sak in, laiphi ni ding pen a nidang khat ngen hi. Siapipa in nial pah in, hih thu-ah kua mah hun dang a vaihawmsak loh ding thu tang takin gen pah hi. Siapipa in Jonathan ngetna phal hi mawk leh midangte ading inzong kong a honsak suak dinga, nidang ciang mi tampi in paulap tuamtuam tawh laiphi ni sot toh ding ngetna bawl niloh ding cih pen siapipa in thei khol hi. Tua ahihmanin Jonathan in teel ding nam 2 bek nei hi. A khatna pen laiphi veve dingin lai ong ding, anihna pen laiphi lo dingin lai kia ding cih thu nihte ahi hi. Jonathan in laiphi kei leh a sinsa semester khempeuh a mawkna suak ding hi. Khaal sang a kah kik kul ding cih pen Jonathan in tel hi. Himaleh Pasian khiangah Sabbath ni lo ah lai a phi theihna dingin ngen ngeunagu hi. Laiphi ni hong tunga, tua ni zingsang pen Jonathan biak inah lut in, Pasian a muanna mawk suak lo ding cih lamen hi. Khatveivei Pasian in ama vangliatna leh nalamdang a sep theihna a kidawkna dingin na sem hi. Laiphi man khit ciangin siapipa pen sang naupangte laiphina teng thungkuah (bag) neu sungah pua in ciah a, lamkaalah migilote tawh kituak hi. Migilote in laiphina laidal a koihna thungkuah(bag) neu pen laksak sese uh hi. Siapipa ahileh bangmah cih lo uh hi. Ahihangin laiphina laidal teng a mangcip suak hi. Buaih kipiakni ding pen ni tawm bekin sam lai hi. Tuani in sang siapipa in theihsakna thu lamdang mahmah khat sangnaupangte tungah hong pulaak khia hi. Lai phina laidal pen mang miau ahihmanin lai aphi sang naupang khempeuh lai ong in kikoih ding hi cih thu hi. Tua thu in Jonathan pen lungdam sak mahmah a, Pasian a muanna pen mawk suak lo ahihmanin Pasian min a phat hi.\nPASIAN IN CIHTAKNA THUPHA PIA HI\nPasian in amah citak takin a zuite tungah a kamciam pen tuni dongin kibang lai hi. Ih Topa in hibangin gen hi, “Kei hong pahtawite ka pahtawi ding hi” ci hi (1 Samuel 2:30). Kum 100 tampi khit ciangin zong Laisiangtho sunga Pasian kammal pen kikheel nai lo a, tuni dongin tang tungtung lai hi. Pasian kammal ahi “Pasian’ Aw za in a thu mang na hihmanun thupha khempeuh no tungah hong tung ding hi” (Deuteronomy 28:2). Hih pen kum 1000 a val khit hangin tuni dongin tangtung lai hi. Pasian in hauhna thupha pen ama thu amangte tungah kamciam ngiat hi. Hih thu pen kaalsim a Sabbath a tangte tungah tangtung pha deuh lai hi. Leitung akibawl ciil a kipanin Pasian in Nisagihni pen thupha apiak tuam ngiat ahihi (Genesis 2:3). Pasian in thupha a piakte pen a tawntungin thupha ngahte a hi uh hi.(1 Chronicles 17:27) Pasian in nisagih ni Sabbath pen thupha pia ahihmanin ei Sabbath a tangte pen Pasian in nasia takin thupha hong pia hi (Isaiah 56:2). Dotna pawl khat kidong dih ni. Sabbath bangci danin tang ding ih hi hiam? Sabath tawh akilehbulh sepkhiatna leh gamtatna honkhat om hi lo hiam? Sabbath’ thupha hong taan sak nate a om hiam? Pasian in Sabbath tungtawnin bang ngimna nei hiam? Pasian in Sabbath ni a sep ding leh sep loh ding bangmah piak hong neilo hi. Sabbath nibup zat dan ding a bukim in Pasian in hong hilhcian lo hi. Siangtho tak a Sabbath tan dan ding thukhun bel hong pia hi. Tua thukhunte in ei hong makaih hi. Tua thukhun in ih Sabbath tan dan pen mulmal nei sak hi. Pasian kiangah thungen in, ama sungah ih kipumpiak ciangin Khasiangtho in ih Sabbath tanna a manpha suaksak hi. Laisiangtho siiksan in Sabbath tan dan ding kikum dih ni. Sabbath ni pen ei hong bawlpa Pasian biakna hun dingin ap ni. Sabbath tanna ah a thupi pen in biakna piakna ahihi. Sabbath ni in vantung a om teng khempeuh tawh, Aw khatin a nuai a thuteng ih pulaak khawm hi.\nKote’ Topa Pasian aw\nNang mah in na khempeuh piangsak in\nNangma deihna bangin na khempeuh om in\nNa khempeuh kipiangsak ahihmanin\nMinthanna, pahtawina leh vangliatna\nNa ngah tawntung dingin kilawm hi. (Revelation 4:11)\nItna Pasian in eite hong bawl hi. Sabbath simin ei hong bawlpa\nPasian bia in lungdamna ih pulaak hi. Leviticus 23:3, sungah\n“Ni guk sung na nasem ding uh hi, ahizongin a nisagihni pen\nSabbath ni ahihmanin tawlnga in na tang ding uh a, siangtho\ntakin phatna hun na bawl ding uh hi” ci hi. Hih ni pen Pasian’\nmite kikaikhawm in Pasian biakna leh phatna ni ahihi\nNungzuipite Pen Kaal Khat Sungah a Nikhatni in Kimukhawm Uh Hilo Hiam by DavidLian on Scribd\nPrev post လူအားလုံးအမိဝမ္းမွစ၍ ခရစ္ေတာ္ႏွင့္အတူထာဝရအသက္႐ွင္\nNext post Sinna 13: Rome ah Khualzinna